Testuak | Oharrak & Hondarrak\nArtxiboa gaika: Testuak\nHamahiru hausnarketa (behin behineko eta osagabe) euskal identitateaz\nPosted on 2021/04/14 by ibanzaldua\nZer da, egun, euskalduna izatea? Tira, euskalduna, edo euskotarra, edo euskal herritarra, edo are euskal hiritarra, zeren eta, zenbat eta zeintzuk diren ez dakigun lurraldeotan (bat, bi, hiru, lau, zazpi? Zortzi, bederatzi, gure diaspora txikia edota Sare Globaleko frikismo indigena deslokalizatua –edo lokalizatua– kontuan hartuta?), “euskaldun” horrek, batzuetan, herritarrari egiten baitio erreferentzia, eta, besteetan, euskaradunari, hots, oro har, eta salbuespen geografikoak salbuespen, gutxiengo bati.\nBaina onar dezagun, sinplifikatzeko, “euskaldun” hori. Zer da, bada, euskalduna izatea?\n1.- Euskalduna izatea da euskara gorestea Europako eta are, deskuidatuz gero, munduko hizkuntzarik zaharren gisa: ahaiderik gabekoa, misteriotsua, numinosoa. Europako azken indigenak bihurtzen gaituena, ez gehiago, ez gutxiago.\nJakitea egokia izan daitekeen hizkuntza bat, are ondo jakitea ere, baina ez derrigorrezkoa. Eta erabiltzea, are gutxiago (umeekin eta zakurrekin ezik: horiekin beti, edo ia beti). Baina gure identitate uholdeaurrekoaren arima museistikoa da, hori bai. #AndIThinkIsBeautiful\nEta galbidean dagoela jakiteak askoz ere interesgarriago bihurtzen gaitu, zer esanik ez: drama king/queen bikainak gara euskaldunak.\n[1.2.- Susmo bat, honekin lotuta: etimologiak itxura batean dioenaren kontra, euskaraz egitea (hots euskaraz kantatzea, errezitatzea, literatura egitea, hitzaldiak ematea, zutabeak idaztea, ligatzea, seme-alabak haztea, ekoiztea, lurra lantzea, merkataritzan aritzea etab.: ezabatu edo gehitu zerrendan nahi duzun “euskaraz” horren ondokoa) ez da, berez, nahikoa euskalduntzat jo zaitzaten; pack zabalago baten baitan doa beti. Izan ere, aipatu dut gehiagotan, euskaraz jakin edo egin ez arren, euskaldunagoak dira pack horretako beste tasun edo keria batzuen jabe diren batzuk, euskaraz egiten duten beste batzuk baino. Edonola ere, horrek egiten du derrigorrezko zerrenda hau luzatzea, hain zuzen: dekalogo bezala oso pobre geldituko litzatekeelako bestela, puntu bakarrarekin…].\n2.- Euskalduna izatea da gurea kultura minorizatua, txikia, arriskupekoa denez, barne kritika saihestu edo minimizatu beharra dagoela ontzat ez ezik, arautzat hartzea.\nHala jokatzea kultura baten esklerotizaziorako bide bizkorrena izan daitekeela aintzat hartu gabe.\nNahiz eta, dena esateko, enfant terrible izaten jarraitzeko aukera diakronikoak infinituraino luzatzen dizkien betiko kexati eta erretxinduei.\n3.- Euskalduna izatea da munduko lekurik onenean bizi garela sinestea, batez ere Ebro hegoaldeko espainiar atzeratu horiekin konparatuz. Badaude tasun identitario honen tokiko aldaerak, ez gutxitan kontrajarriak: donostiarrismoa, bilbozentrismoa, vitorianismoa, hemingwayismo iruñarra, debagoiendarrismo kooperatibista, jatorrismo kostaldetarra (bizkaitar zein gipuzkoar aldaeretan), arnasgunezaletasun orokorra…\nIparraldera, hots, Frantziatik gora gehiegi begiratu gabe burutzen da operazioa, badaezpada ere.\nHori guztia, zer esanik ez, txikitasunetik eta apaltasunetik pentsatzen dugu euskaldunok. Munduko herri apalenen artean apalenak baikara, alajaina.\n4.- Euskalduna izatea da sinestea kostaldeak igurzten duen Euskal Herri berde eta menditsua dela identitate horren gune geografikoa (bakarra edo nagusia), arrantzale ausart, marinel bipil, baserritar sendo, artzain bekozkodun eta olagizon izerditsu haien herri hura, alegia.\nPixka bat ahaztuta Araba eta Nafarroa lauetako paisaia aurremeseteñoa eta bertako biztanle esteparioak.\n(Arketipo historiko horiek guztiak, bide batez esanda, gizonezkoek haragitu izan ohi dituzte: emakumezkoentzat utzi den bakarra, oker ez banago, euskal sorginarena izan da. Esanguratsuki).\n5.- Euskalduna izatea da pentsatzea gurea herri langilea dela, saiatua, produktiboa, porrokatua, zorrotza, alferkerian eta gurikerian bizi diren gure bizilagunekin alderatuta batez ere, eta hala izan dela betidanik, eta izango dela aurrerantzean ere.\nAlde batera utzita irudi hori gauza erlatiboki berria dela, termino kronologikoetan (Erdi Aroan nekez esango zuen hori inork euskaldunei buruz, cfr. Aymeric Picaud), gure historia ekonomikoaren berezitasunekin lotuta egon dela (alegia, ez gure natura etnikoarekin), eta ez dela agian, egungo edo etorkizuneko euskaldunen ezaugarria izango.\nIzan ere, uneotan parranda egiteko asmamen handiagoa dugu, eta horretan, ziurrenik, ahalegin gehiago inbertitzen dugu, berrikuntza teknologikoan, enpresa ekimenean edo pentsamendu filosofiko garaikidearen garapenean baino (adibidez).\n6.- Euskalduna izatea da argi edukitzea, aurreko puntuan iradokitakoaren aurka, gurea oso herri sanoa dela, munduko kirolarienetakoa. Hain txiki izanik, zenbat talde dauzkagu futbol alorreko gorena den Izarren Ligan, eta zenbat Decathlon denda biztanle bakoitzeko? Esku-pilota eta frontoia barneratzen duten kirol guztien sortzaileak gara, zalantza historiko izpirik gabe, eta apustu etxeak nonbait hazi badira esponentzialki, gure kaleetan izan da. Txirrindularitzaren jarraitzaile sutsuak gara, sufrimenduaren epika hobekien barneratzen duen kirola izaki. Eta korrikalari apartak: runninga gurera iritsi zenean, koska bat estutu eta mendi-lasterketaren moda bihurtu genuen.\nAdiskide batek dio horrek sublimazio motaren batekin zer ikusia daukala, mendi-lasterketen zabalkundeak (eta triatloienak, eta are ironmanenak) euskal gatazkaren amaierarenarekin bat egin zuelako: euskaldunak, polizien aurrean korrika egitetik, orografiaren aurka egitera igaro ziren, supituki. Kasualitatea? Lagunak dioen bezala, ez dirudi.\n7.- Euskalduna izatea da, mendigoizaletasunaren topikoak asumituz, baita gure ohiko kaleko janzkeran ere (euskaldun asko, sinetsi ala ez, kalera irteten dira Everestera igotzeko propio diseinatua diruditen jantziz eta botez hornituta), ingurumen eder oparoa daukagula uste izatea, eta Euskal Herria paradisu natural bat dela sinestea.\nEbidentzia guztien kontra, halako espazioak existitu arren (Industri Iraultzarik ezagutu ez zuen Euskal Herriaren eskualde oro har pobreagoetan), gure bihotza, gaur egun, zementuak, asfaltoak, altzairuak, adreiluak eta abiadura handiko trenaren lan amaigabeen aztarnek osatzen dutelako, hiriguneetan, mendebaldeko bailara fabrika eta fabrika ohiz beteetan, eta kostalde superpopulatuan.\nAgian horregatik daude gure poeten eta are narratzaileen lanak txoriz edo tximeletaz horren gainezka, maiz. Konpentsatzeko.\n8.- Euskalduna izatea da, munduko leku zoragarrienean bizitzearen egitatearen osagarri azpimarragarrienetako gisa (azpimarragarriena ez bada), hemen ikaragarri ondo jaten dela pentsatzea, historikoki hala izan dela defendatzea, eta horren froga garrantzitsuentzat kilometro karratu bakoitzeko daukagun Michelin izarren kontzentrazioa baliatzea. Gure gastroizarren ekinbidea Euskal Goi Kultura Garaikidearen ikur nagusi bihurtzeraino.\nAtzendu egin ohi da nekez aurkituko dela hori baino jarduera elitistagorik, gehienetan erdaraz eramaten dela aurrera (eta gu pozik, tripa ondo beteta dugun artean), gizonezkoek menderatzen dutela (denek aitortzen duten arren beren amatxiei zor dietela errezetak, inspirazioa eta sutegietarako grina), eta, Edward Gibbonek bere Erromatar Inperioaren Gainbehera eta Erorketaren Historian seinalatu bezala, sukaldaritza gehiegikeriak direla zibilizazio baten krisiaren seinale behinekoenetako bat.\nNire galdera da: azken batean, eta egunerokoan, benetan jaten al da horren ondo hemen? (gauza bat delako garesti jatea, eta beste bat, oso ezberdina, ondo jatea). Kanpora berriki irten den edonork zalantza handiak izan ditzake baieztapen horren inguruan…\n9.- Euskalduna izatea da gure izaera historikoaren osagarri gisa onartzea, ospatzea eta are aldarrikatzea (gure kale izendegiak eta hiri hornigarriek argi uzten dutenez) Elkano, Lope Agirrekoa, Legazpi, Urdaneta, Katalina Erausokoa, Blas Lezokoa eta bestelako konkistatzaile, esploratzaile eta nabigatzaile ausarten egitandiak.\nAlbo batera utziz proiektu inperial kriminal baten alde aritu zirela, edo bakarrik gogoratuta proiektu hori gaztelaua/espainiarra izan zela. Inperiala eta euromendebaldarra, hots, arrazista eta baztertzailea eta, ondorioz, horren gurea izatea ber-hausnarketarako motibo nahikoa izango ez balitz bezala.\nMonumentuen ondoan plakatxo testuinguratzaile bat jartzeko modukoa, gutxienez.\n10.- Euskalduna izatea da iragan tragiko bat dugula jakitea, eta ezagutzea, eta are aldarrikatzea, batez ere duela laurogei urte gertatu bazen eta Gerra Zibilarekin eta frankismoaren errepresioarekin (eta, jakina, haren luzapen osoki, plenoki demokratikokoarekin) zer ikusia badauka.\nETAk azken berrogeita hamar urte hauetan eragindako minari dagokionean, ordea, gailendu ohi den sentimendua historiaren orria pasatzearena eta etorkizunera begiratzearena da, ordea.\nBeti aurrera, diseinuzko pintxo bat eta jatorrizko sormarkako ardo bat dastatzen dugun bitartean.\n11.- Euskalduna izatea da, gero eta gehiago, museo batean bizitzea: industriaren museo batean (turismoa gure bigarren sektore behin batean kementsua ordezkatzeko bidean ote dago?), elikaduraren museo (garesti) batean (cfr. zerrenda honetako zortzigarren puntua), historiaren museo ez bereziki kritiko batean (cfr. bederatzigarren eta hamargarren puntuak), hizkuntzaren museo batean (cfr. lehenengo puntua).\nHorretan, onartu beharra dago, gero eta europarragoak gara, Europa horixe ari delako bilakatzen, museo bat (adibidez, giza eskubideena, Mediterraneoan gertatzen ari dena kontuan hartzen badugu bederen).\n12.- Euskalduna izatea da umorerako joera urria izatea, eta ironiarako bat ere ez. Gurea herri benazkoa da, lehorra, gauzak ikaragarri serio hartzen dituena, batez ere bere burua. Bostekoa emate soilarekin hitza betetzeagatik ezaguna izan da, mitikoki, euskalduna, eta horrek ez dio, logikaz, umoreari leku handirik uzten, umoreak arintasuna adierazten duelako, eta arintasunak fidagarritasun eza.\nHorren trukean, hori bai, oso emozionalak gara, gero eta gehiago: bertsolari batek aldarrikatu zuen bezala (umiltasunetik, imajinatzen dut, cfr. hirugarren puntua), “Superpotentzia emozional bat gara”.\nMemoria dugunetik desagertzeko zorian egon den herria izaki, ezin gauzak brometan hartu: ezta pentsatu ere. Hortik, ziurrenik, pop kulturak gurean izan duen garapen eskasa, oro har.\nBaldin eta alderantziz ez bada, noski: desagertzeko zorian gaudela, kultura bezala, gure burua horren serio hartzeagatik. Batzuetan gogoratu izan zaidan hipotesia da: autoseriotasunak zauritutako herri bat, horren ondorioz hiltzen ari dena, eta, hiltzen ari denez, ezin duena, tragediaren dekoroagatik, bere buruaz barre egin. Baina ez naiz ideia gehiegi garatzen ausartu, seriotasun falta aurpegiratuko didaten beldurrez.\n13.- Euskalduna izatea da euskaldun izateko forma bakarra dagoela sinestea. Euskal identitate bakarra dagoela, alegia, hamahiru puntu txatxutan laburbildu daitekeena (adibidez).\nBistan dagoenean, zerrenda honetan bertan aurki daitezkeen aldaera eta kontraesanei jarraiki, euskaldun izatea, berez, zerbait oso anitza dela, agian gero eta korapilatsuagoa. Idazki honen egileak berak uste duena (eta islatzeko gai izan dena) baino askoz ere gehiago.\n(Espainiar, frantziar, britainiar, eskoziar, europar, munduko pertsona humanoa… izatea bezalakoa, alegia).\nEta, zorionez, euskalduna izatea, oso anitza ez ezik, denboran zehar aldakorra den zerbait da, oro har. Horregatik, ezinbestean, zerrenda hau behin-behinekoa da. Zerrenda guztien moduan.\n 2019ko lehenengo hiruhileko estatistiken arabera, Espainiako lan-absentismo tasarik altuena EAEri zegokion, eta Nafarroakoa ez zebilen horren urrun, ezta ere..\n[Testu honen lehen bertsioa Edinburgoko Literatur Jaialdian banatu zen, James Robertson idazle eskoziarrarekin batera gure Korrespondentziak liburu epistolarraren aurkezpenean, 2019ko abuztuaren 10ean; beste bertsio bat banatu nuen, Jamesen eta nire beste testutxo batzuekin batera, Tabakaleran egin genuen “bueltako” ekitaldian, Literaktum jaialdiaren baitan, 2019ko azaroaren 22an. Bertsio honetan aldaketa batzuk sartu ditut, eta hala ere ez da, argi geratuko zenez, behin betikoa].\nTestuak atalean publikatua\t| Euskara,Historia,Identitatea,James Robertson hitzekin laburtua | 3 Erantzun\nGauzatxoak,Testuak atalean publikatua\t| Autoitzulpena,Itzulpengintza hitzekin laburtua | 2 Erantzun\nHiru hirukote (sei hirukote bihurtuta)\nPosted on 2019/01/24 by ibanzaldua\n[Gaztezulo aldizkariak, bere 200. zenbaki berezirako, nire literatur erreferenteen inguruko testu labur bat eskatu zidan: “zuretzat ezinbestekoa edo ezinbestekoak izan diren erreferenteak aipatzea nahiko genuke. Adibidez, irakurri duzun edo dituzu liburu onenak edo inspiratu zaituenak gaur egun egiten duzuna egiteko… nahi duzuna. GAZTEZULOko irakurleentzat gomendio modukoak lirateke finean baina modu pertsonalago batean, zuretzat suposatu dutena aipatuz”. Halaxe egin nuen, eta –ipuinlariaren diziplina zorrotza alde batera uzten dudan bakoitzean gertatzen zaidan bezala– testua luzeegi atera zitzaidan. Erdibitu behar izan nuen, beraz, erdibitu baino pixka bat gehiago, eta bederatzi egiletara murriztu iruzkina. Orain testu osoa berreskuratu eta berregin dut blogerako].\nNerabezaroan hiru egilek bihurtu ninduten irakurle porrokatu: Robert L. Stevensonek (bere Altxor uharteak, batik bat: agian nire bizitzan gehien berrirakurri dudan liburua), Edgar Allan Poek (ipuingintzaren godfathera, berdin dio zein mendetan irakurtzen duzun hau), H.P. Lovecraftek (horrorearen zaindaria: izendaezina literatura bihur zitekeela ikasi nuen berarekin).\nOndoren zientzia-fikzioaren sukarrak harrapatu ninduen: egile komertzialenen orrialdeetatik igaro ondoren, Philip K. Dickenak (ezer ez da dirudiena, dena izan daiteke konspirazio bat), Ursula K. Le Guinenak (besteak gu gara, eta gu ez gara uste duguna bezain azkarrak eta onak), Stanislaw Lemenak (ironia bisturi literario zorrotzena da, eta umorea idazlearen tresnen kutxan prest egon behar den gailua).\nInstitutuko irakasleei eskasa iruditu nire irakurzaletasun hura, eta kontu serioagoetara bideratu ninduten: Julio Cortázarrengana (egunerokotasuna fantastikoa da, eta fantasia errealitatea agerian jartzeko beste modu bat), Jorge Luis Borgesengana (literatura da literaturaren oinarria, eta hizkuntzak kristalinoa izan behar du), Italo Calvinorengana (fantasia politikoa izan daiteke, eta arintasunak ez du zertan zerikusirik izan sakontasun faltarekin).\nHorrek guztiak bihurtu ninduen irakurle eta, ziurrenik, idazle. Azken hori bereziki inportantea ez bada ere.\nLekurik banu, nioen Gaztezulorako laburtu behar izan nuen testuan, beste hiru hirukote sartuko nituzke, gutxienez, irakurle izaten laguntzen jarraitu nautenak aipatzeko. Irakurzaletasuna (eta idazletza) etengabe elikatu behar baitira.\nEta hemen badaukat lekua, beraz, noan gainontzeko horiekin.\nInstitutuan, beraz, irakurle oso bihurtu nintzen. Baina gaztelaniazko irakurle nintzen ia esklusiboki, ikastolan edo institutuan euskaraz derrigortutako liburuak kenduta, ordura arte gehiegi interesatu ez zitzaizkidanak. Elebiduna nintzenez, beraz, ez nintzen agian horren irakurle oso.\nEuskarazko irakurle bihurtu ninduten hiru egile aukeratu beharko banitu, hauek izango lirateke: Bernardo Atxaga (Obabakoak: gurean posible zen irakasle haiek gomendatu zidatena bezalako literatura), Juan Garzia (Itzalen itzal ipuin liburuak, euskal literatura fantastikoaren gailur horrek, horixe berretsi zidan), Ramon Saizarbitoria (Hamaika pauso, Bihotz bi eta Gorde nazazu lurpeanek euskal gizartearen disekzio kritiko eraginkor bat egin ahal zela erakutsi zidaten, literaturatik hain zuzen ere).\nArgi dago gaztaroan, eta salbuespenak salbuespen, literatura fantastikoaren zalea izan nintzela. Horrek ez du esan nahi errealismo bezala ezagutzen dugun hori interesatzen ez zitzaidanik. Baina egia da ez zela gehien pasionatzen ninduena. Agian heldutasun minimo bat behar delako, Richard Fordek iradoki bezala, literatura errealistaren klasiko nagusiekin gozatzeko, batez ere ipuingintza alorrekoekin; heldutasuna, edo urteak betetzea, ez bainaiz ausartzen heldutasunera iritsi naizen defendatzera.\nEta horrekin lotuta hiru egile aipatu beharko nituzke: Anton Txekhov (gaztetan egile geza iruditu zitzaidana pasio berri bihurtu zitzaidan, narrazioetako xehetasunen erabilera doiagatik batez ere), Tobias Wolff (estatubatuar errealismo zikin horren ordezkari nagusia niretzat, are Carverren gainetik: ikus, adibidez, The Night in Question), Jhumpa Lahiri (tradizio horretako idazle bikaina, azken urteotan gehien liluratu nauena, eta literaturaren unibertsalizazio berriaren adibide ere, gero eta zailago baita egile batzuk literatura “nazional” batean kokatzea).\nEta itzultzen naiz Gaztezulorako idatzi nuen laburpenaren amaierara, irakurzaletasuna elikatzen jarraitu beharra dagoen gosearen kontura. Nire kasuan, behintzat, fikzioekin egiten dudan zerbait, ipuinekin batez ere (nekez ulertzen dut adin batetik aurrera soilik “saiakerak”, “biografiak” edo “historia liburuak” irakurtzen dituztela aldarrikatzen duten idazleen jarrera). Eta azken urteotan hirukote bat nabarmendu beharko banu, hauxe da: Uxue Apaolaza (literaturak, proklama erretorikorik gabe, erradikala eta kritikoa izaten jarraitu dezakeela erakusten duen egilea), Ana Malagon (Euskal Herri urbanita eta postmodernoaren, hots, mundu urbanita eta postmodernoaren barrunbe emozionalen esploratzaile ausarta), Tina Vallès (zeinaren El parèntesi més llarg ipuin liburua azken aldi honetan irakurri dudan onena iruditzen baitzait, eta gehien oparitu dudana, bere gaztelaniazko itzulpenean).\nHorixe ba. Hiru hirukote, sei hirukote bihurtuta.\nGehiago bururatzen zaizkit, noski. Baina utz dezadan kontua zenbaki horietan biribilduta.\nTestuak atalean publikatua\t| Egileak,Gaztezulo,Inspirazioa,Irakurketa hitzekin laburtua | Utzi erantzun bat\nMari Jose Olaziregiren hitzak “Sekula kontatu behar ez nizkizun gauzak” liburuaren aurkezpenean\nPosted on 2018/12/05 by ibanzaldua\n[Bloga erdi abandonatuta eduki dut azken hilabete honetan, Sekula kontatu behar ez nizkizun gauzak bildumaren (Elkar, 2018) eta, batez ere, Como si todo hubiera pasado liburuaren (Galaxia Gutenberg, 2018) promozio-kanpainiak direla eta. Bihar Durangoko Azokan izango naizenez lehenengoa sinatzen eta aurkezten, egokia iruditu zait Mari Jose Olaziregik Gasteizen egin genuen aurkezpenerako prestatutako hitzak hona ekartzea, aurreko batean Aitor Arregi eta Ana Malagonenekin egin nuen bezala].\nIBAN ZALDUA, SEKULA KONTATU BEHAR EZ NIZKIZUN GAUZAK. ELKAR CAMPUS LIBURU DENDA, 2018-09-17\nArratsaldeon denoi eta esker mila guztioi aurkezpen honetara etortzeagatik. Egia aitortuko badizuet, ilusioa egin zidan Ibanek aurkezpenera gonbidatu ninduenean eta, gainera, nire ondoan Rikardo Arregi egongo zela esan zidanean, ez zuen gonbidapena errepikatu beharrik, barka, bitan esan beharrik, izan. Poesia gustatzen ez zaion ipuingile honek, berak kontrakoa esan arren, poetak, onak badira, maite baititu eta ni bezalako kritikari akademikoak ere bai. Esan dezadan, gainera, liburudenda honetan egin zidala bere lehenengo maitasun aitortza Ibanek, 2002 urtean, La isla de los antropólogos y otros relatos liburuaren aurkezpenera etorri nintzenean. Liburua nirekin ekarri dut eta irakurri egingo dizuet bere eskaintza: “Marijorentzat: ez nuen uste hirugarren dibisiyoko idazleez arduratzen zinenik (broma da). Besarkada bat. Iban”. Argi izan nuen gurea amodio istorio luzea izango zela.\nUrteak pasa dira eta esan dezaket, dibisiyuak dibisiyu, Zalduaren ipuingintza euskal literaturako MUST bat dela, eta ikusten duzuenez, hasi naiz jada pontifikatzen.\nGaur aurkezten dugun ipuin liburua bikaina da. Kritikari adituek diote ipuin edo poema liburu batean ipuin edo metafora gogoangarri bat soilik egotea askotan aski dela liburuaren balioa justifikatzeko. Sekula kontatu behar ez nizkizun gauzak ipuin liburuan, berriz, ipuin asko topatuko dituzue benetan gogoangarriak. Beste modu batera esateko, betelan gutxi dago. Ibanek etxekolanak jarri zizkigunez eta gehien gustatu zaizkigun ipuinez galdetu zigunez, neuk bat hautatu beharko banu “Ihes egindakoak” hautatuko nuke. Benetan magistrala iruditu zait, tonua, sortzen duen atmosfera, narratzaile-protagonista erabat sinesgarri hori, eta Zalduaren liburu honetan eta bere literaturan oro har kausituko dituzuen hainbat motibo edo gai dituzue bertan: gertakariek, egoerek, erabakiek….badute ezkutuan dagoen ifrentzua eta ipuinak azaleratuko diguna, amaieran, gehienetan; familia gune gatazkatsu eta afekto guduzelai gisara ulertua, ironia eta umorea, pertsonaien ahots/ideologiak perfilatzeko maisutasuna….ez dut spoiler bat izan nahi, beraz, oraindik ez baduzue irakurri, hor uzten dut kontua.\nEsan behar dut, PDF batean irakurri nuela obra eta liburu formatoan jaso nuenean, izugarri gustatu zitzaidala azala eta kontra-azalean datorrena. Paratestua, alegia. Barkatu, maite dut jerga kritikoa eta testuak disekzionatzea. Azalak, egurrezko ontzi horretan sartuta dauden labanen irudiarekin, ipuinon indarra adierazten du, eta liburuak tratatzen dituen gai ausart eta serioei, bereziki, GAUZA edo LA COSAri, Zalduaren terminologian, egiten zaizkion erreferentzia probokagarriak. Baina kontua ez da hor geratzen: atzeko azalean, aurreko liburuetan bezala, narrazio labur bat datorkigu, kontatu behar ez liratekeen gauzen ingurukoa. Literaturaren funtzio eta izaeraren metafora ederra dela esango nuke, literaturak egia gordetzen baitu, baina izaera fantasmala baitu, bere erreinua ez baita ustezko EGIA handiak nagusi diren ERREALITATEARENA. Funtzio bera dute, ipuin antologiaren hasieran eta amaiaeran datozen idazle ezagunen aipuak: lehenengo taldekoek literatura oro GEZURRA dela dioskute eta idazlea, gezurti hutsa. Bigarren taldekoek, literatura askatasun esparru gisara aurkezten dute, dogma eta doxak apurtu edo auzitan jar ditzakeen neurrian, eta literatura egiatiagoa dela dioskute, benetako errealitatea fikzioak sortzen duen errealitate konplexu eta heterologiko horretan dagoela. Bistan da, Zaldua bigarren taldekoa dugula batez ere, eta literaturak, gatazka egoeretan ere gaitasun homeopatikoa duela sinetsirik ere, hau da, ez duela mundua irauliko, fikzioak badu bere leku eta funtzioa. Hau idazten ari naizela harritu egin naiz, Montaigne-tik hasi, Proustekin jarraitu eta Todorov bezalako kritikariengana iritsi eta nola behin eta berriro azpimarrtu den literaturaren gaitasun eta bondadeen kontua. Ironikoa ere lirudike, liburudendan gaudelarik, horrelakorik esatea, irakurleak ia ia sekuestratu egin behar diren garaiotan.\nIrakurle gazteak ikusten ditut, nire ikasleak bezalakoak, liburuak eskuetatik erortzen zaizkiela sentituz. Ez zaie hori gertatuko Ibanen liburaurekin, I promise.\nBukatzeko, liburuan topatu ditudan hainbat elementu deigarri azpimarartu nahiko nituzke, honezkero ez bazaudete gogaituta eta Ibanek baimena ematen badit. Batetik, hilen erreinuak duen presentzia erabatekoa, liburuaren tonu espektrala. Ipuin askotan protagonistak hilda daudela jakiten dugu amaieran, edo berpiztuta itzuli egingo direla, mendeku hartzera askotan. Deigarria egin zait hau gatazka tratatzen duten ipuinetan, eta ipuin dexentek jorratzen dute gatazkaren gaia. Hortxe dugu berpiztutako biktimez betetako “Pareko tabernan” ipuina, edo Lekukotasuna ipuin bikaina, Pertur eta Naparraren desagerpenari buruzko hipotesia ematen duena, edo Ibilbidea ipuin gogoangarria, memoria historikoarekin lotutako turismoaz mintzo dena, eta “alde” desberdinen ibilbideak, ikuspuntuak, kontraesanak azaleratzen dituena, edo Aldi bereko iluminazioa, “denok gara hiltzaile” lema laburbil lezakeena, edo interpretazio serioagoa emanez, Hannah Arendt´-en errenpontsabilitate kolektiboaren inguruko hausnarketa, izan ere, egin ditugun eta ez ditugun sarraskien errespontsabilitate kolektiboa baitugu. Ikusten duzuenez, gatazkaz asko hitz egiten du Ibanek, eta hipotesi oso interesgarriak eskaini, “Denbora-lerroa bezalako kontakizunetan: umore eta ironiaz, behatza zaurian jarriaz, erritmo eta ahotsak maisuki dosifikatuz.\nBuka dezadan lehenbailehen, bestela, Omenaldia izeneko ipuinaren hiru aldakietan bezala, idazlea desagertzeko edo akabatzeko arriskuan bainago. Zorionak Iban eta eskerrik asko opari honengatik.\nTestuak atalean publikatua\t| Mari Jose Olaziregi,Sekula kontatu behar ez nizkizun gauzak hitzekin laburtua | Utzi erantzun bat\nPosted on 2018/10/17 by ibanzaldua\nAurreko kurtsoaren amaiera aldera, blog honetan bertan, zientzia-fikzioak azpigenero literario bezala bizitzen ari den egoerari buruzko zertzelada batzuk ematen saiatu nintzen. Zenbait kontu azpimarratzen nituen: nola, alde batetik, beste euskarriek (komikiek, zinemak, telesailek, bideojokoek…) gero eta leku gehiago irabazi duten zientzia-fikzioaren kontsumoan eta egituraketan, garai batean nagusi zen paper-letrazkoaren kontura. Nola, bestetik, kapitalismoaren azelerazioaren ondorioz, zientzia-fikzioak gero eta gehiago etorkizun hurbilean kokatutako techno-thrillererako edota narrazio distopikoetarako joera hartu duen. Eta nola, azkenik, literatura mainstreamak, “orokorrak”, neurri batean, bere gain hartu duen zientzia-fikzioa tresna literario duin gisa, garai batean zeukan azpiliteratura estigmatik urrunduz. Mugimendu agian kontraesankorrak, baina ziurrenik elkarren artean lotuak, fandom literario “gogorraren” nolabaiteko zokoratzea iraunarazi dutenak.\nUda honetan 2017-18 ikasturteko euskal liburugintza ekoizpenarekin pixka bat egunera jartzeko aukera izan dut eta, hara non, zientzia-fikziozko nobela birekin egin dudan topo, aurreko joerak, neurri batean, baieztatzen dituztenak: Asel Luzarragaren Bioklik (Elkar argitaletxean) eta Maite Darcelesen Bihotzean daramagun mundua (Alberdania berriki birjaioan). Biak daude etorkizun hurbil samarreko Euskal Herri batean kokatuta, biek aurkezten dituzte zantzu distopikoetako gizarte oso teknifikatu eta hiperkonekatuak, bietan iradokitzen zaigu “egungo” egoerara eraman duen iraganaren ezabatze-ahalegin bat, eta, kurioski, bietan desagertu da Internet, antzeko funtzioak betetzen dituen sare “irendu” batek ordezkatu duena.\nIndar handiko eszenak daude bi lanotan, bikain lortuak. Darcelesenean ordenagailu programa batek zuzendutako etxebizitza baten inaugurazio-party batena iruditu zait bereziki gogoangarria –eta artegagarria–; Luzarragarenean asko gozatu dut sare sozialen ordezko telebista interaktibo modukoaren bitartez burututako epaiketa publikoen eszenekin, Gaztea irrati katetik zuzenean aterata diruditen esatari histrioniko batek gidatuta.\nDena dela, ezin esan lanok ase nautenik, ez irudimen antizipatzailearen hedapenaren aldetik, ezta literarioki ere. Besteak beste, haien ereduak, nahiko argiki, klasikoegiak iruditu zaizkidalako: 1984 eta Hau mundu berria, batez ere. Eta hori ez da berez txarra, baina, onartu behar da, helburua iritsiezin bihurtzeaz gain (erraldoiegiak dira nobela hoiek), abiapuntu estu samarra suerta daitekeela, batez ere konbinatzen denean thriller ez bereziki ondo taxutu batekin eta ekarpen handiegirik egiten ez duten –eta ekintza gehiegi eteten duten– pasarte filosofiko-historikoekin –Biokliken kasuan–, edo argumentuaren garapen ahul eta osatugabe batekin –Bihotzean daramagun munduarenean–. Nobela bien asmo didaktiko-politikoa, bestalde, agerikoegia da, ekarpen literario sendoago baten faltan nabarmenegia alegia. Ursula K. Le Guinek zioen bezala:\nIstorio bat sortzea edo manipulatzea istorioaren beraren kanpoko xede baten baitan, hots, famaren, edo salgarritasunaz agente batek izan dezakeen iritziaren, edo editore batek berehalako irabaziak izateko desioen, edo are hezkuntza edo sendabidea bezalako helburu noble baten baitan, obran konfiantzarik ez izatea da, hari begirunerik ez izatea (…). Idazleek injustiziak zuzentzeko asmoa izan dezakete, edo izugarrikerien testigantza eman, edo besteak konbentzitu beren ustez egia den horretaz. Baina helburu kontziente horiei haien lanaren kontrola hartzen uzten badiete, azken horren irekitasuna eta ahalmena mugatzen dute. Aurrekoak artea arteagatiko doktrinaren usaina dauka. Ez dut proposatzen doktrina gisa, oharmen gisa baizik. (…) Arteek sekulako gaitasuna daukate giza erkidegoak eratzeko eta kohesionatzeko. Kontatutako eta idatzitako istorioek, zalantzarik gabe, besteak ulertzeko balio digute, eta baita munduan dugun lekua ulertzeko ere. Erabilera horiek berezkoak dira artelanean, haren parte intrintsekoak dira. Baina, ziurtasun osoz, edozein helburu definitu, kontziente edo objektibok esentzia hori ilundu edo deformatuko du (“Konfiantza kontu bat” artikulutik hartua, gaztelaniaz “Una cuestión de confianza”, Contar es escuchar saiakera bilduman dagoena, Círculo de Tiza 2018; berez Vancouverreko literatur lantegi batean 2002an eman zuen solasaldi bat, liburu horretarako artikulu bihurtua).\nNobelotan ez dut sumatu, gainera, J.G. Ballard, Richard K. Morgan, William Gibson, Octavia E. Butler, Jeff Noon edo Paolo Bacigalupi bezalako egileek, besteak beste, abiatutako bide distopikoen oihartzunik, eta pena da, helduleku ederrak eskain ditzazketelako mundu berezien sorrerarako, aipatu klasiko-ohikoetatik harago. Baina agian hori da espero daitekeena, idatzizko zientzia-fikzioa, itxura batean, atzera egiten ari den testuinguru batean…\nEdonola ere, ongi etorria eman behar zaie lan hauei, euskal zientzia-fikzio literarioaren apalategi beti laburra luzatzen laguntzen duten neurrian. Ea gehiago etortzen diren, laster; duela gutxi aldarri hori bera egin da Bilbon antolatutako Ansiblefest zientzia-fikzio feministaren jardunaldietan, eta ziur nago hala izango dela.\n[Artikulu honen bertsio laburrago bat Ortzadar gehigarrian argitaratu zen 2018ko irailaren 28an].\nTestuak atalean publikatua\t| Asel Luzarraga,Maite Darceles,Ursula K. Le Guin,Zientzia fikzioa hitzekin laburtua | Erantzun 1


Zibersegurtasun-enpresek beren informazioaren kontrola galdu dute, datu ugari erabili eta aztertu behar dituztelako, ebaluatzeko behar diren ezagutzak dituztelako eta analisiak ahalegin handia eskatzen duelako. Guru proiektuaren helburua kontrol hori itzultzea da, segurtasun digitala hobetuz.\nProposatutako metodoa da informazioaren kalitatea handitzea, teknologia erabiliz nahi ez diren gertaerak iragazteko, kasurik errazenen edo erantzuteko abiadura handiagoa behar dutenen prozesamendua automatizatzea, eta eskura dauden erabakiak hartzeko laguntzarik onena ematea. Horretarako, Gurun egindako lanari esker, hiru oinarri nagusitan oinarritutako irtenbidea garatu ahal izango da: erasoak detektatzea eta defendatzea, erantzunak automatizatzea eta, azkenik, erabiltzailearekiko interakzioa, emaitzen azalgarritasuna areagotzeko.\nZehazki, Vicomtech-ek sei soluzio ezberdin garatzen laguntzen du, horietako bakoitza proiektu desberdineko bazkide batekin lotuta. Vicomtech-ek bere teknologia eta aurreko kolaborazioen ezagutzak baliatuko ditu soluzioaren inpaktua handitzeko. Detekzio-modulurako, Vicomtech-ek B-Have izeneko liburutegi propioa izango du anomaliak detektatzeko. Bestalde, ikaskuntza-teknologia indartua erabiliko da erabakiari laguntzeko sistema automatiko bat (gomendioa) emango duen erantzun-eredurako; interakzio-eredua sortzeko, berriz, Vicomtech-ek inplementatutako Adilib liburutegia erabiliko da, Inteligentzia artifizialaren hainbat adarretan urte askoan egindako ikerketaren emaitza dena, hala nola, Hizkuntza Naturalaren Prozesamendua, Erabakiari Laguntzeko Sistemak eta Sistemak.


Hasiera Enpresak Altxortegia Fondoak Nazioarteko errenta aldakorra LK Mercados Emergentes\na) Fondoaren bokazioa eta kudeaketaren helburua: Goraka ari diren herrialdeetako Nazioarteko Errenta Aldakorra.\nGoraka ari diren herrialdeetako nazioarteko errenta aldakorreko fondoa da eta goraka doazen herrialdeetako jaulkitzaileen errenta aldakorrean inbertitzen du zorroaren % 75 eta % 100 bitartean, merkatuaren igurikimenen arabera eta, batez ere, beste inbertsio-fondo batzuen bidez. Gainerakoa epe laburreko errenta finkoan edo antzekoetan inbertitzen du. Zuzeneko eta zeharkako beste inbertsio kolektiboko erakunde batzuen bidez inbertsioek eragindako dibisa-arriskua aktiboaren % 30 baino handiagoa izango da.\nb) Inbertsioak hautatzeko eta banatzeko irizpideak:\nFondoak, bere helburuak lortzeko, ELGAko estatu kideetan egoitza duten inbertsio kolektiboko erakundeetan inbertituko du, haien inbertsio-politika fondoaren kudeaketa-bokazioarekin eta -helburuekin bat etorriz gero.\nNazioko eta nazioarteko inbertsio kolektiboko erakunde kudeatzaile nagusien artean hautatuko du. Erakunde horiek beren errentagarritasun historikoari buruzko datuak eskaini behar dituzte, eboluzioaren azterketa zehatza egiteko.\nInbertsio kolektiboko beste erakunde batzuetan inbertitutako ondarearen ehunekoa % 97 ingurukoa izango da, eta gainerako % 3a likidezia-koefizientea betetzeko erabiliko du.\nErakunde kudeatzaileak finkatuko ditu baloreak hautatzeko irizpideak.\nKasuren batean, fondoak zorroaren % 50eraino inberti dezake, eurotako likidezia duten epe laburrerako zor publikoko tresnetan, merkatuaren egoerak hala eskatzen duenean.\nc) Inbertsioei atxikitako arriskuak:\nErrenta aldakorrean egindako inbertsioen ondorioz, fondoaren errentagarritasuna inbertitutako merkatuen hegazkortasunaren mende dago, eta, beraz, merkatu-arrisku handia du. Euroaz bestelako dibisetako aktiboetan egindako inbertsioak kanbio-tasaren gorabeherek eragindako arriskuaren mende daude.\nFondoak goraka ari diren merkatuetan inbertitzen du. Herrialde horietan egindako inbertsioek aktiboak nazionalizatzeko edo desjabetzeko arriskuak izan ditzakete, eta arrisku horiek areagotu egin litezke, une jakin batean. Horrez gain, ustekabeko gertakari politiko edo sozialek eragina izan dezakete inbertsioen balioan, eta hegazkorrago bihur ditzakete.\nFondoaren inbertsioak aipatu ditugun arriskuen mende daude, bai zuzenean, bai zeharka, inbertsio kolektiboko beste erakunde batzuetan egindako inbertsioen bidez.\nInformazio gehiago behar izanez gero, Fondoaren liburuxka xehatua kontsultatu.


abendua 19 - halabedi\n5 urte eta gero, Eusko Jaurlaritzak lizentzia lortzeko aukerarik gabe utzi nahi du Hala Bedi Irratia\nHala Bideo | Abe 19, 2016 | Hala Bideoak, Berriak | 0 comments\nBost urte pasatu dira Eusko Jaurlaritzak irratien lizentziak esleitzeko lehiaketa martxan jarri zuenetik. HALA BEDI IRRATIAK lizentzia lortu zuen baina esleipena behin betikoa bihurtu baino egun batzuk lehenago, EAEko Gobernuak inolako azalpenik eman gabe prozesua bertan behera utzi zuen. Orain, epaileek arrazoia eman diete erabaki horren kontra helegitea jarri zuten irratiei.\nHala Bedik, ordea, ezin izan zuen helegite hori jarri, eta egun, Eusko Jaurlaritzak bere akatsa bide administratibotik zuzentzeko aukera badu ere, HALA BEDI, eta errekurtsorik jarri ez zuten beste irrati guztiak, lizentziarik gabe uztea erabaki du. Prozesu osoa irregulartasunez josia dagoela uste du HALA BEDIk eta horiek azaleratzeko, eta Eusko Jaurlaritzaren jarrera salatzeko, lehiaketaren espediente osoa eskatu du irratiak eta datozen asteetan, bertan aurkitzen duen informazioaren berri publikoki emateko konpromisoa hartzen du.\n2011n abiatu zen Irrati lizentzien lehiaketak hamaika buruhauste eragin dizkie Euskal Herriko hainbat irratiri. Azkenekoa, HALA BEDIri; Izan ere, lehenengo eskaera egin zuenetik 5 urte inguru pasa direnean, lizentziarik ez diotela emango jakinarazi baitiote, nahiz eta, esan bezala, aurre esleipenetan bat egokitu.\nErantzuna azaroaren 22an egindako gobernu kontseiluan jaso zuen. Bertan, irrati-lizentzien lehiaketa bertan behera utzi izanagatik errekurtsorik jarri ez zuten irratiei lizentziarik ez emateko erabakia hartu zuten. Kontuan hartu behar da, errekurtsoa jarri zuten irrati batzuek jada badutela lizentzia, eta zenbait emititzen ere ari direla, Antxeta irratia kasu.\nIbilbide gorabeheratsua izan du Irrati Lizentzien lehiaketa honek, artean Patxi Lopez lehendakari zela martxan jarri zenetik. Hasieratik bertatik HALA BEDI kide den Arrosa Sareak salatu zuen lehiaketa ez zela modu egokian planteatu, Irrati komunitario eta euskaldunei ez baitzieten aukera egokirik eskaintzen lehiaketa honetan parte hartzeko, eta, beraz, lizentzia bat lortzeko. Euskararentzako ere, halaber, ez zen gutxienekorik ezarri.\nHala ere, Arrosa Sareko zenbait irratik aurkezteko erabakia hartu zuten eta irrati komertzialekin lehiatu ziren. Azpimarratzekoa da lehia honetan sartzeak irratiei eragin zien diru xahuketa handia eta buruhausteak. HALA BEDIk, adibidez, publikoki eskatu behar izan zuen bermeak jarri ahal izateko dirua, ez baitzuen aukerarik bere kabuz jartzeko. Orduko hartan ere hainbat kolektibok eta norbanakok babestu zuten proiektua.\nLehiaketa ebatzi zen eta HALA BEDIk lizentzia bat lortu zuen, eskatu zituen bietatik bat, Euskara hutsezkoa. Ordurako 30 urtez emititzen ari zen emisio elebidunak, ordura arte bezela jarraitu beharko zuen, babes legalik gabe, eta artean sortzeko zegoen Hala Bedi Bik izango zuen baimena.\nJakina da, ordea, lehiaketa bertan behera utzi zuela PSEko gobernuak, hauteskundeak izan aurreko egunetan, eta bertan behera utzi izan hau, hain zuzen, izan da hainbatek errekurritu dutena. HALA BEDIk ere izan zuen aukera errekurtsoa jartzeko, baina lehendik eragindako trabei beste batzuk ez gehitzearren, ez errekurritzea erabaki zuen azkenean.\nGeroztik, eta gobernu aldaketa eman bazen ere, lehiaketa bertan behera utzi izanak bere horretan jarraitu du. Irratiek eskatu moduan, lehiaketa utzi zen leku beretik abiatu beharrean, EAJren gobernuak, “koherentzia” arrazoituta, epaitegien bidea hartzea erabaki zuen. Bide horretan, lehenago aipatu moduan, irrati batzuk dagoeneko lortu dute baimena emititzeko, beste batzuei, ordea, ezezkoa eman zaie.\nLehiaketaren prozesua, hainbatek salatu dutenez, irregulartasun teknikoz eta politikoz josia izan da, gainera. GARA egunkariak 2013ko martxoan argitaratutako artikulu batean horietako batzuk jaso zituen, besteak beste, puntuazioen esleipenak. Horiek zuzendu beharrean, ordea, EAJ-k lehiaketa bertan behera mantentzea erabaki zuen inolako arrazoirik eman gabe.\nAzkeneko hilabeteotan, epaileek arrazoia eman diete helegitea jarri zuten irratiei. Hau da, lehiaketa bertan behera utzi izana legez kontrakoa zela baieztatu dute. Baina Eusko Jaurlaritzak, horretarako ahalmena badu ere, ez du inolako borondaterik agertu akatsa zuzentzeko. Modu honetan, helegitea jartzeko gaitasunik izan ez zuten gurea bezelako irratiak, bidegabeki lizentziarik gabe utzi nahi ditu.\nAzkenik, lizentzia prozesuaren espediente osoa eskatu duela jakinarazi nahi du HALA BEDIk. Eusko Jaurlaritzak azaldu nahi izan ez dituen arrazoiak eta datuak bere kabuz aztertu nahi ditu. Prozesuak hasieratik sortu zizkion susmo txarrek arrazorik bazutela frogatu nahi du. Finean, Eusko Jaurlaritzak (PSEren zein PNVren esku) irratien lizentzien prozesuan izandako jarrera azaltzen duten erantzunak bilatu nahi ditu HALA BEDIk. Hori dela eta, expediente osoa aztertzen duenean publikoki bertan aurkitzen duenaren berri emateko (informatzeko) konpromisoa hartzen du. Eta beharrezkoa bada, helegitea jartzeko eta gaia Parlamentura eramateko prestutasuna adierazi du irratiak.\nEzezko honen aurrean, HALA BEDIk argi dauka lizentzia behar duela, eta lortu arte ez duela etsiko. Lizentziarik ez izanda, besteak beste, lege babesa falta baitzaio eskubide osoz orain arte egin duena egin ahal izateko; hala ere, instituzioek ematen ez dioten legitimazioa entzuleek eta halabelarriek (bazkideek) ematen diotela adierazi nahi du.\nIrratiko kideak eta bazkideak dira irrati bat baino gehiago den proiektu hau posible egiten dutenak.\nKike Fernandez de Pinedo (EH Bildu): “Uste dugu akordio onargarria dela”\nAraba Hizpide | Abe 19, 2016 | Araba Hizpide, .Hala Bedi Bi, Magazina | 0 comments\nKike Fernandez de Pinedo eta Ramiro Gonzalez (Arabako Diputatu Nagusia).\nArabak aurrekontuak izango ditu 2017an EH Bilduk eta EAJ-k akordioa lortu ondoren. Kike Fernandez de Pinedok, EH Bilduko Arabako batzarkideak, ontzat jo du EAJ-rekin lorturiko akordioa. Hainbat gauza lortu eta aurrerapausuak eman direla uste du: “Pozik gaude lortutakoarekin”. Hala ere, urtean zehar adostutakoaren jarraipena egingo dutela dio.\nPodcast-a: Entzun lehiotxo berri batean | Jeitsi (Duration: 15:54 — 14.6MB) | Embed\nPodcast-a: Entzun lehiotxo berri batean | Jeitsi (Duration: 2:17 — 1.0MB) | Embed


Bergarako Miguel Altuna ikastetxea, Adimen Artifiziala eta Big Datari buruzko espezializazioa eskainiko duen Gipuzkoako lehen zentrua - - Goiena.eus\nBergarako Miguel Altuna ikastetxea, Adimen Artifiziala eta Big Datari buruzko espezializazioa eskainiko duen Gipuzkoako lehen zentrua\nMiguel Altuna Lanbide Heziketa 2022-05-02 09:13\n2021-22 ikasturtean Miguel Altuna LHII aitzindaria izan zen Fabrikazio Adimendunaren gaineko espezializazio ikastaroa eskaintzen; oraingoan, ikasturte berrian, Euskal Autonomia Erkidegoko lehenetakoa izango da Adimen artifiziala eta Big Dataren gaineko espezializazio kurtsoa eskaintzen; bakarra, Debagoiena eta inguruetan.\nIkasturte berrian goi mailako zikloko tituludunek aukera izango dute espezializazio ikastaroa egiteko. Horrek aukera emango die gertuko enpresetan datuetan eta adimen artifizialean oinarritutako prozesuak ezarri edo integratzeko, eta baita enpresen eraldaketa digitalerako erreferentzia izateko ere. Espezializazio ikastaro berri horrez gain, Fabrikazio Adimenduna eta Forjaketa Prozesuen Diseinua eta Ekoizpena ikastaroak eskainiko dira; biak ala biak enpresen beharretan oinarrituta eta kurtso bakarreko iraupenarekin.\nArlo teknikotik haratago, administrazio arloan ere, urte bakarrean egiteko Zuzendaritzari Laguntza goi mailako titulua eskaintzen zaie Administrazioa eta Finantzak goi mailako zikloa dutenei.\nPertsonek markatutako nortasuna\nEspezializazioak alde batera utzita, Miguel Altuna Lanbide Heziketak eskainitako prestakuntzen ardatz nagusia pertsonak dira. "Miguel Altuna ikastetxeak pertsonen aldeko apustua egin du, prestakuntza osoa oinarri hartuta. Horregatik, ikaskuntza ez da gaitasun teknikoetan soilik oinarritzen, baizik eta zeharkako ikuspegia ematen du", azaldu du ikastetxeak.\nZeharkako gaitasunak eskuratzeaz gain, teknologia, garapen iraunkorra eta nazioartekotzea dira prestakuntza-zentroari lotutako faktore batzuk. Horren adibide da Miguel Altuna zentroaren lan-ildoa prestakuntza praktikoan oinarritzen dela, eta enpresen zeregina ere oso garrantzitsua dela; arreta eta baliabideak eskaintzen baitizkie bai bere premiei erantzuteko eta baita haiekin batera egiten diren berrikuntza-proiektuei ere.\nGainera, industria mailan punta-puntakoak diren baliabide teknologikoak ditu eta horrek murriztu egiten du ikasleek laneratzean jasan dezaketen arrakala teknologikoa.\nGarapen iraunkorraren aldeko apustuari dagokionez, ikastetxeak hartzen dituen erabakiek eta planifikatzen dituen erronka eta jarduerek bat egiten dute filosofiarekin.\nBukatzeko, Miguel Altunak nazioartekotzea defendatzen du –bai ikasle eta irakasleen kasuan– eta horren erakusgarri nazioarteko enpresekin lankidetzan egindako proiektuetan parte hartzea, besteak beste.\nBenetako inguruneak, gertu\nIndustriatik ahalik eta hurbilen –ahalik eta eszenatoki errealenean– ikastea da Miguel Altuna zentroaren abantailetako bat. Horren ondorio dira ekipamendu eta tailer erdi-industrialak, lan-ingurune oso digitalizatuak, Learning Factories bezalako metodologia aktiboak eta zeharkako konpetentzien indartzea. Irakasleak eta ikastetxeko zuzendaritza arduratzen dira eskualdeko benetako beharrak ezagutzeaz eta aldaketa-palanka gisa jarduteaz, prestakuntza egokituz eta bizitzan zehar pertsonen birkualifikazioa bultzatuz (reskilling eta upskilling).\nGaur egun, 300 enpresa baino gehiagok dute konfiantza Miguel Altunarengan, bai prestakuntza Dualean, bai tituludunen lan-poltsan.\nHorregatik guztiagatik, gizarteari irekita dagoen zentrotzat hartzen da, eta hainbat forotan parte hartzen du, eskualdekoak, nazionalak zein nazioartekoak. Foro horietan parte hartzen du, eta ikasi egiten du, ikasleei transferitzeko, eta, ondoren, zirkulua ixten du, etorkizuneko erronkei begira aurrera egiteko, oraina ardatz hartuta eta iragana ahaztu gabe.\nKomunikazioa eta teknologiak\nMiguel Altunan ingurune erabat euskaldunean lan egiten da, nahiz eta ziklo batzuk oraindik formatu elebidunean ematen diren. Eta mundu globalizatuari erantzuteko, ingelesak paper garrantzitsua betetzen du hezkuntza-prozesuan; horregatik, ingelesezko moduluak dituzten zikloak ere eskura daude; eta arratsaldez, errefortzu-eskolak, bai ikasleentzat, bai irakasleentzat. Frantsesa ere sartzen dute Zuzendaritzari Laguntzeko zikloko 2. mailan.\n"Teknologia da abiadura handian aurrera egiten ari diren faktoreetako bat. Bergarako zentroan badakigu hori, eta, beraz, prestakuntza-eskaintza 4.0 industriarekin lotutako kontzeptuetara egokitzeaz gain, teknologia horiek erakundean txertatzen ari dira", azpimarratu dute. Aldaketa horiek agerikoak dira espazio analitiko eta sortzaileetan, espazio exekutiboetan eta baita heziketa-zikloetako tailerretan ere.\nMiguel Altunan eskaintzen diren erdi eta goi mailako heziketa zikloen eta espezializazio berritzaileen informazioa jaso nahi izanez gero, 943 89 92 70ra deitu daiteke, info@maltuna.eus helbidera idatzi edo www.maltuna.eus orrian aurkitu daiteke informazio guztia. Bestetik, ateak zabalik jardunaldiak dagoeneko egin direla kontuan hartuta, hitzordu pertsonalizatuak lotzeko aukera ere eskaintzen dute.


ikasbil.eus: Aldizkari Digitala: Hiritik ihesi\nBaserriko lanen gogortasuna atzean utzi eta hiriguneetara ihesi joan ziren gure aurreko belaunaldietakoak. Azken boladan, ordea, kontrako joera hazten ari da gazteen artean: gero eta gehiago dira hirietatik herri txikietara doazenak.\nBizimodua lasaiagoa da Aramaion. Argazkia: Paulo Etxeberria (CC BY-NC-SA 2.0)\nArrazoiak ugariak dira. Adituek diote pandemiak eragina izan duela zenbait kasutan. Balkoirik edo terrazarik gabe, pisu txikietan… beste inguru batekin amesten igaro dute batzuek etxealdia. Horietako zenbait herrian bertan aukera hobea bilatzen ahalegindu dira. Beste batzuek, aldiz, landa-eremuko herrietara joateko urratsa eman dute.\nAzken joera hori, hala ere, ez da berria. Hiriko etxebizitzen salneurria edo alokairua ordaindu ezinik, landa-eremuetako herriak hazi egin dira azken hamarkadan. Baina jendeak bizitokia aldatzeaz aparte, beste aldaketa batzuk ere bilatzen ditu: bizimodu lasaiagoa, seguruagoa eta solidarioagoa…\nLanda-eremuko bizitzarekin aspalditik egiten zuen amets Maitane Garciak. Argazkia: Maitane Garcia\nBarakaldo jaioterri eta Gasteiz bizitoki izan du azken urteetan Maitane García ingeniariak. Duela sei bat hilabete erosi zuen baserri bat Aramaion, bikotekidearekin batera. Herriak 1.500 biztanle inguru ditu eta oso gustukoa dutelako joan dira bertara, baita bien lantokitik gertu dagoelako ere.\nLanda-eremuko bizitza aspalditik amesten zuen 29 urteko gazteak. Gogoratu duenez “aititek beti izan du baratzea eta txikitako oroitzapen oso politak ditut berarekin bertan. Beti gustatu izan zait”. Mutil-laguna gereñotarra du, eta hasiera batean haren gurasoen soroan ibili ziren barazkiak landatzen. Horrela ohartu ziren nekazaritza “pasioa” zutela eta, etorkizunean, lursaila zuen etxe batean bizi nahi zutela.\nLau urtez izan dute ideia hori buruan. Denborarekin ikuspuntua moldatzen joan dira, aukera desberdinak aztertzen, baserriaren aldeko hautua egin arte. Zaletasunak eta zenbait xedek eraman ditu herrira: burujabe izateak, inguru lasai batean bizitzeak eta naturarekin lotura berreskuratzeak, batez ere.\nGasteizek eguneroko bizimodurako abiadura oso handia du. Argazkia: Santiago Lopez Pastor (CC BY-SA 2.0)\nIngurukoek, oro har, erabakia ondo hartu zutela dio Garcíak, nahiz eta barre artean aitortu ez dakiela oso “zintzoak” izan ziren. “Hiriko lagunei zoratuta nengoela iruditu zitzaien, mutil-lagunak eraman ninduela baserrira. Baina hura erostea nik hartu dudan erabakia izan da. Berak hiriko bizitza nahi zuen, hesiak konpondu edo belarra moztea bezalako lanik gabekoa, errazagoa”. Horrelako zeregin ugari gehitu dizkio gazteak egunerokoari: sagarrondoak kimatu, sastrakak kendu, hazitegiak jarri… Orain arte horrelakoez ezer gutxi zekiela onartu du: “Sua pizten ere ez nekien, kalekume hutsa nintzen! Baina, jada, ez dut Maitane hura gogoratzen!”. Ez du aspertzeko denborarik, baina atari zabalean egoteak estresa arintzen laguntzen dio.\nHerrietara itzulera, era berean, onuragarria da biztanleak galtzen ari ziren udalerri txiki askorentzat. Pozarren hartu dituzte bizilagun berriak Aramaion, edo hala iruditzen zaio behintzat Garciari. “Gazteak izanda, herria berpiztuko dugula dirudi, batez ere umeekin. Hurrengo belaunaldiak etorriko direla ikusten dute eta horrek bizipoza emango diola herriari”. Etorkizunean guraso badira, lana eta familia uztartzea hirian baino errazagoa izan daitekeela uste du. Badaki senideak gertu izan gabe zaila dela, horregatik espero du auzokideekin harremanak sendotzea eta lagunekin “tribu moduko bat” osatzea umeen zaintzan elkarri laguntzeko.\nHirian egiten ez zituen lan ugari egiten ditu orain Maitanek, Aramaion. Argazkia: Maitane Garcia\nBizimodu berrian herritarren arteko gertutasuna eta elkar ezagutzea atsegin ditu. Komunitate baten parte sentitzen da. Harakinak bere gustuak zeintzuk diren badaki, bizilagunak agurtzera joaten zaizkio etxera, auzokideak edozertan laguntzeko prest daude… “Zoragarria da. Pisuan bizi nintzenean ez nituen bizilagunak ezagutzen. Igogailuan haiekin topo egitea deserosoa zen”. Edonola ere, buruan du bikotekidearen oharpena: “tentuz ibili eta esaten duzuna neurtu. Batzuetan ezizena jartzen dizute eta urtetan bizi behar duzu horrekin”.\nOrain arte alde ona soilik ezagutu du, baina ez du uste hartutako erabakiaz damutuko denik. “Paradisuan bizi naiz. Natura oso gertu daukat, loretxoak hazten ikusten ditut, koloreak aldatzen…. Dena etengabe aldatzen ari da. Hori hiri batean ez duzu ikusten”.\nZein da Maitane Garcia?\nMaitane naiz, Barakaldon jaio nintzen, 29 urte ditut eta orain dela sei hilabete edo mugitu nintzen Aramaiora bizitzera.\nZergatik joan zineten hirigunetik herri txiki batera?\nBa, batez ere, naturazaleak ginelako eta natura asko gustatzen zitzaigulako. Eta, orduan, herri txikietan azkenean natura oso-oso hurbil daukazu eta, beste alde batetik, orain dela bost urte edo hasi ginen baratza (baratze) bat egiten eta gure bizimodua bilakatu zen. Eta, azkenean, ba, gure etxea lursail batekin egin nahi genuen eta, horregatik, Aramaiora mugitu ginen.\nZertan aldatu da zure egunerokoa?\nBa, nahiko (nahikoa) aldaketa, adibidez, egunero, sua piztea. Azkenean etxea berotzeko ekonomika bat daukagu eta, bueno, ni Barakaldokoa izanda, ez nuen inoiz sua pizten. Eta, orain, ba egunero sua piztu behar eta, hori, nire egunerokotasunean zeozer ba, nire egunerokotasuna asko aldatu dau (du). Alde horretatik, ba sua piztea.\nNolakoa da bizitza Aramaion?\nBa niretzako (niretzat) Aramaio da oso baketsua eta lasaitasuna (lasaia). Niretzako (niretzat) ba azkenean lehen sektorea dago oraindik eta, hori, oso-oso baketsua ematen du (baketsua da) ez (ezta)?\n“Herri txiki, infernu handi” esan ohi da. Hala da?\nBa pandemiagatik egia esan oraindik ez dut oso ondo Aramaio ezagutzen (ezagutzen Aramaio), baina nik orain arte bizi izan dudan esperientziagatik esango nuke: “Aramaio, herri txiki, paradisu handi”.\nZer dira desberdin Aramaio eta Barakaldo?\nBa, bueno, lehen esan dudana ez (ezta)? Batez ere, ba natura, lehen sektorea be (ere) bai. Adibidez, Barakaldo oso zerbitzuetan (zerbitzuetan oso) zentratuta (zentratua) dago eta aisialdirako momentuak, batez ere, kontsumoan oinarritzen dira. Eta, adibidez, Aramaion ez daukazu kontsumitzeko aukera askorik ez (ezta)? Eta, orduan, ba beste plan batzuk bilatu behar dituzu. Eta, normalean, plan horiek dira mendira joatea edo baratzan (baratzean) egotea eta azkenean osasungarriagoak dira.\nNola hartu zuten gertukoek beste toki batera joatea?\nBa, nik uste, ez dakit zintzoak izan diren ala ez, baina nik uste ondo, ondo hartu zutela. Beraiek bazekiten ni (nik) natura maite nuela eta gehienak etorri dira jada bisitan. Gasteizen nengoenean ez ziren askotan etortzen bisitatzera eta, orain, soilik daramat (daramatzat), ba hori, hilabete batzuk Aramaion eta pertsona asko etorri dira nire etxera bisitatzera eta nik uste gustatu zaiela.\nZuen bizitza-proiekturako leku aproposa da Aramaio?\nBa adibidez, nire bizi-planerako, ba nik uste oso aproposa dela Aramaio niretzako (niretzat). Ze nik nahi nuen baratza (baratze) bat edukitzea eta, azkenean, ba lehengaiak edo elikagaiak ingurutik ateratzea ez (ezta)? Eta, adibidez, ba Barakaldon niretzako (niretzat) hori ezinezkoa zen. Eta, horregatik, nik uste nire bizi-planerako ba Aramaioko bizimodua nahiago, nahiago dudala.\nHerri txikien etorkizunerako garrantzitsuak dira gazteak?\nBai, nik uste ezinbestekoa da (dela) gazteak herrietara bueltatzea. Azkenean idealistagoak gara eta gauzak eraldatzeko irrikarekin gaude oraindik, eta nik uste beharrezkoak garela herri txikietan gauzak aldatzeko eta azkenean belaunaldi berriak be (ere) bai ekartzeko, ez (ezta)?\nBaduzu anekdotarik Aramaion ?\nAnekdota piloak (piloa) ditut (dut), baina batez ere ba, adibidez, animaliekin ez (ezta)? Orain ba txakurra daukagu, ahateak be (ere) bai, eta basoa, baserriaren atzekaldean (atzeko aldean) eta, batzuetan, basotik paseatzen ikusten genituen azeriak edo basurdeak ez? Eta, bueno, ahateak erosi genituenean ba gau batean azeriak (azeria) sartu zen eta ahateak eraman zituen eta, bueno, ba disgustua ez (ezta)? Baina bueno, horrelakoa da bizitza.


496 GAZTEK HARTU DUTE PARTE GAZTEDI DURANGALDEA 2020 PROGRAMAN — Ametx.eus\nHemen zaude: Hasiera › Albisteak › 496 GAZTEK HARTU DUTE PARTE GAZTEDI DURANGALDEA 2020 PROGRAMAN\nBizkaiko Foru Aldundiak, Durangaldeko Mankomunitateak eta udalek balantze positiboa egin dute programak eskualdeko gazteengan izan duen eraginari dagokionean.\nGaztedi Durangaldea programak, gazteen eskubideak bermatzea, norberaren autonomiarako gaitasuna eta komunitatean bere parte-hartzea handitzea du helburu, gazteriarekin zerikusia duten arlo hauetan eragina izanik: hezkuntza, prestakuntza, enplegua, ekintzailetza, esku-hartze soziala, parte-hartzea eta nazioartekotzea.\n_I'm Bizi: Durangaldeko gazteak euskarazko gaitasun sortzaile eta ekintzaileetan gaitzeko eta prestatzeko programa digitala da. Guztira, eskualdeko 166 gaztek hartu dute parte.\n_ Eskualdeko gazteak haur eta gazteen aisia dinamizatzeko trebetasun eta gaitasunetan prestatu eta gaitzeko euskarazko programa. Guztira eskualdeko 29 gaztek hartu dute parte.\n_Alkarregaz Eraikiz: Erakunde publikoek, enpresek, elkarteek eta prestakuntza-zentroek osatutako foroa eta elkargunea da, gazteen enplegagarritasuna helburu duena.\n_Precious Plastic Durangaldea: Durangaldeko gazteen artean jasangarritasuna, teknologia eta ekntzailetasuna sustatzeko programa hibridoa da. Guztira, eskualdeko 124 gaztek hartu dute parte.\n_14 gaztek hartu dute parte Gaztedi Durangaldea programaren baitan eskainitako hitzaldietan\n_117 gaztek haien iritzia ezagutzeko eta Gaztedi Durangaldea 2019 programaren ebaluazioa egiteko prozesuan hartu dute parte\nNahiz eta pandemiak programa egoera berri honetara egokitzera bultzatu duten zailtasunak eragin dituen, erakunde sustatzaileen balorazioa positiboa izan da. I´m Bizi eta Precious Plastic Durangaldea programak eta gazteei zuzenduriko hitzaldiak telematikoki gauzatu dira hein handi batean, e-learning plataformak erabiliz eta makinak muntatzeko saio presentzial batzuekin konbinatuz, Precious Plastic-en kasuan bezala. Alkarregaz Eraikizen, programaren balorazio prozesuan eta haur eta gazteen aisialdiko jardueren prestakuntzan ere dinamika hibridoa izan dute, lan saio presentzialak eta telematikoak uztartuz.\nEkimenen digitalizazioak malgutasuna eman die parte-hartzaileei, programak modu asinkronoan landu eta beren agendak horietara egokitu ahal izan baitituzte. Gainera, programak zabalagoak eta sakonagoak izatea ere erraztu du digitaliazioak.\nBalorazio hori egin ondoren, sustatzaileak hasi dira jada hurrengo edizioan lan egiten, eta laster jakinaraziko dira honen inguruko nobedadeak.


Redbone Coonhound informazioa, tenperatura, trebakuntza, txakurkumeak, argazkiak - Txakurrak\nRedbone Coonhound batez ere ehiza helburuarekin hazitakoa, Amerikako txakurren arraza da, arrainak, pumak ehizatzen aditua eta baita lurrean zein uretan ere esperientzia bera duten hartzak. Muskulu egitura dotorea baina sendoa, belarriak zintzilik, katu itxurako hankak zehaztuta, aurpegi luzea, mutur eta sudur punta beltzarekin amaituta, eta ...\nEhiza helburuetarako hazten da batez ere Redbone Coonhound zakur amerikarren arraza da, arrainak, pumak ehizatzen aditua eta baita lurrean zein uretan ere esperientzia bera duten hartzak. Gihar egitura dotorea baina sendoa, belarriak zintzilik, katu itxurako hankak zehaztuta, aurpegi luzea, mutur eta sudur punta beltzekin amaitzen dena eta isatsa kizkurrik gabea, AKCk definitu ditu txakur hauek arraza «ederra».\nRedbone Coonhound jaio berria\nRedbone Coonhound irudiak\nRedbone Coonhound Lab Mix\nRedbone Coonhound Argazkiak\nRedbone Coonhound Puppy Images\nRedbone Coonhound Puppy Photos\nRedbone Coonhound horma papera\nKolore Gorria, zuria\nTaldea (Arrazakoa) Hound (scenthound)\nBizi-itxaropena 10 eta 12 urte bitartean\nPisua 50 - 70 kilo\nAltuera (tamaina) Ertaina; 22 - 27 hazbeteko\nTenperatura Soziala, leiala, erasokorra\nZabor-tamaina 6-10 txakurkume aldi berean\nUrtean sortu zen AEB (hegoaldea)\nLehiaketa erregistroa CKC, UKC, NKC, APRI, ACR, DRA, AKC, NAPR\nBideoa: Helduen Redbone Coonhound zaunka\nIkerlari askoren esanetan, Europako kolonoek (gehienak irlandarrak) Amerikara inportatu zituzten txakurrak, hound 18ko hamarkadan batez ere txakurrak herrialdera inportatzen ziren garaian.garrenmendean, batez ere ehiza helburu desberdinetarako.\nPitbullekin egindako nahasketa askoren artean, boxeolariak, artzain alemaniarrak, hazle modernoek egindako Rhodesian ridgebacks, Redbone coonhound-en gurutzea eta Lab Retriever, 'Redbone Retriever' (AKA 'Redgold Hound') izenarekin ezagutzen dena oso ezaguna izan da.\nAKC-k tenplea 'parekidea' dela azalduta, arraza erne, arin eta sen hori, ehiztari txakurren jabeek amesten duten onenetarikoa da, oso atsegina da familiako kideekin eta umeekin, mesedez berezko sena du. haiek. Hala ere, zuhaitz, harrapakin eta ehiza senekin eta lurrin eta klima guztietan lurrin usaina dutenez, oraindik ere erabiltzen dira katea, maputxea eta abar ehizatzeko, eta bestela, txakurkumeen trebakuntza behar dute katuekin eta beste batzuekin ondo moldatzeko. maskotak.\nHelduen gorritxoak portaera arazoak izan ditzake, egunero ariketa asko egiten ez badute footing eta ibilaldi luzeetan, baina loturik, hori gabe katu edo karraskariak atzetik pasatzen desagertzen amaitzen dute. Ez dira oso pozik etxe barruan eta zoriontsu izan daitezke apartamentuan edo txakurtegietan bizitzerakoan patio handi bat (baina itxita) lortzen badute, korrika egiteko eta kaloriak erretzeko jolasteko, batez ere familiako kideekin eta seme-alabekin gastua maite dutenez momentu haiekin.\nShedders moderatuak izaki, zurda leun eta soila orraztu eta orraztu besterik ez dute behar izaten dutenean. Belarrietan edo larruazaleko infekzio edo gorritasunik ez badago behatuta, hazten direnean iltzeak moztu eta txukuntzen badira bakarrik bainatu behar dira, baita ere, arreta jartzeko ordutegi orokorrean.\nArrazaren araberako osasun arazorik izan ezean, oro har, gorrixka osasuntsu gogorra eta osasuntsua txakurren gaixotasun orokorrek bakarrik gerta dezakete, hala nola hip displasia, gazteen kataratak, hipotiroidismoa, minbizia, etab. Aurrez irakatsitako ohitura eta modu onak saihestu daitezke. bizitza osasuntsua, noizean behin kontrolak egitea, ariketa fisikoa egitea eta konpainia ematea, buruko osasuna kontuan izanda eta, gainera, zenbat maite zaituzten eta behar zaituzten ulertuz.\n'Coonhound' terminoaren esanahia ulertzen duten bitartean (txakurrak arratoiak ehizatzeko erabiltzen den txakurra), txakur hauek lehen animaliak trebatu behar dituzte beste animaliekin (ezezagunekin ere bai) sozializatzeko, beren harrapakari / oldarkor senak ordezkatuz, bestela, azkenean zure maskotako katua harrapatzeko 'mapache' bila. Txakurkumea familiako maskotekin batera hazteak laguntzen du gehien. Izan zaitez entrenatzaile sendoa, baina ez zakarra, eta eman itzazu maskotarako protokoloak eta obedientzia entrenamenduak arauak bereizita ezarriz. Eman janari sariak. Ziurtatu ere eramaten dituzula edo zure ondoan gordetzen dituzula, baina ez utzi inoiz gidatzen paketea liderra duten konplexuak uxatzeko paseo / lasterketa egitera.\nJanari kopuruak tamaina bereko beste txakur batzuk bezalakoa izan behar du orokorrean, bi otordu nagusitan banatu beharko lirateke. Arraza aktiboa denez, ziurtatu zure txakurrari elikadura onena eskaintzen diozula. Zure txakurra kalitate oneneko txakur lehorrekin elikatzea ona izango litzateke osasun orokorrerako.\nNorbanako jakin batek eroriko lukeen ala ez ezpain formaren araberakoa da, ohiko koonhound formako ahoa dutenentzat ohikoa baita.\nAKCk 2009an erregistratu zuen.\nRedbone Coonhound 'Non iratze gorria hazten den' nobelan agertzen zen hound mota da.\npitbull border collie mix\nborder collie artzain australiarrak txakurkumeak nahasten ditu\npomeranian pudel txakurkume mistoak\npitbull eta dalmata nahasketa\ncorgi eta jack russell nahasketak\nshih tzu eta daschund nahasketa


Ostirala, 2021 Martxoak 5\nBiztanleen Udal Errolda - Alta Normala\nHELBIDE ALDAKETAK GIDA BAIMEN ETA ZIRKULAZIO BAIMENETAN - Penintsulan eta Balear\nTabla que ofrece los datos de HELBIDE ALDAKETAK Espainian egindako GIDABAIMENEAN ETA ZIRKULAZIO BAIMENEAN\nXedea Gidabaimenean eta zirkulazio baimenean helbide aldaketak Probintziako Trafiko Buruzagitzaren aurrean tramitatzea beren errolda helbidea aldatu duten pertsonek eta hala baimentzen dutenek.\nZerbitzu Arduraduna: Informazio Korporatiborako Zerbitzua (Estatistika eta Hirugarrenak)\nEbazpen organoa GIPUZKOAKO PROBINTZIAKO TRAFIKO BURUZAGITZA\nEskabidearen epea 10 lanegunekoa alta/helbide aldaketatik.\nHartzaileak Bizilekua Irungo udal barrutian finkatzen duten pertsona fisikoak edo udalerriaren barnean erroldan helbidea aldatzen dutenak.\nBeharrezko dokumentazioa - Probintziako Trafiko Buruzagitzari datuak jakinarazteko baimena emateko dokumentua, aldaketan interesatuak diren guztiek sinatua, ibilgailu motordun baten jabeak direnak edo gidabaimena dutenak (HAZan emango da erroldan alta ematean edo helbide aldaketa egitean). Ez da ordezkaritzarik onartuko.\n- Erroldan alta eman edo bizilekua aldatzen duen edozein interesatuk bere izenean dituen ibilgailuen zirkulazio baimena (jatorrizkoak). Pertsona fisikoen izenean dauden ibilgailuetarako SOILIK egingo da tramite hau.\n- IAT txartela, derrigorrezko azterketa txartela INDARREAN izango du ibilgailuak.\n- Gidatzeko baimena indarrean.\nLege-araudia - Gipuzkoako Probintziako Trafiko Buruzagitzaren eta Irungo Udalaren arteko lankidetza Hitzarmena.\nTramitazio-epea 20 egunekoa eta gehienez ere 2 hilabetekoa.\n- Erroldan alta emateko tramitean, interesatuei aukera emango zaie Zirkulazio Baimenean eta Gidabaimenean helbide aldaketak Probintziako Trafiko Buruzagitzaren aurrean tramitatzeko. Horretarako, interesatuek berariaz baimena eman beharko diote Irungo Udalari aldaketa horiek egiteko, eta diligentzia bat inprimatuko zaie, aldi baterako balioa duena, Zirkulazio baimenean baimen berria tramitatzen den bitartean. Zirkulazio Baimen berria HAZan bertan jasoko dute gero, ez ordea Gidatzeko Baimena, haren ale berririk ez baita egingo.\n- Erroldan alta ematen edo aldatzen denetik hasi eta 10 laneguneko epean eskari hori aurkezten denean soilik tramitatuko dira aipaturiko aldaketa horiek.\n- Tramitea behar bezala bideratzeko, edozein eratako dokumentazio osagarria biltzeko aukera izango du unitate tramitatzaileak.\n- Zirkulazio baimenetan eta gidabaimenetan helbide aldaketak telefonoz ere egin daitezte, Estatuaren Administrazio Orokorraren 060 informazio zerbitzuaren bitartez. Datuak egiaztatu eta gero, helbide berria INEren erroldan dagoenarekin bat egiten duela ziurtatuko da eta eskatutako aldaketa egingo da.


January, 2013 | Txutxumutxuak\nMaitasun kontuak agorrezinak dira celebrity-en munduan. 2012an, bikote asko sortu ziren, eta beste asko banandu ere. Badago Kupidoren geziaren kolpea sentitu, eta 2013a maitasunez josita estreinatu duenik ere. Ikus dezagun zein izango diren 2013ko bikote entzutetsuenak.\nZalantza gabe, Blake Livelyk eta Ryan Reinoldsek osatzen dute egungo bikote ezagunenetako bat. 2011n hasi zuten euren erlazioa, eta ezkutuan izan zuten ordutik. 2013a ezkonberri hasiko dute, iazko irailean isilpeko ezkontza txiki bat ospatu baitzuten.\nMaitasun gorabeheretan, Jennifer Aniston da beste protagonista bat. Justin Therouxekin dago orain, eta ezkontzekotan dago bikotea. Hau izango da, seguru asko, 2013ko notizia nagusietako bat arlo honetan.\nBeraien antzera, badirudi Olivia Palermo, eta Johannes Huelb modelo alemaniarra ere aurten ezkontzekoak direla. Eta ez dira bakarrak izango: txutxu-mutxu askoren arabera, Jennifer Lopez eta 25 urteko bere mutil lagun berria, Casper Smart, ere ezkondu litezke aurten. Berdin Halle Berry eta Olivier Martinezekin. Halle Berryk bere senar ohiarekin izandako tirabirak lasaitu egin direla dirudi, eta, beraz, bikoteak ezkontzeko erabakia hartu du. Parisen izango da ospakizuna, eta maitasunaren hirian eliza bila ikusi ditugu dagoeneko.\nBikote misteriotsuen artean, Ashton Kutcher eta Mila Kunis ditugu urte hasiera honetan. Udan ikusi genituen bikotearen lehen irudiak, eta ordutik axolagabekeriaz jokatu dute, euren itxura ere zaindu gabe. 2013 hasieran, ordea, kirola egiten ikusi ditugu; batek daki nola bukatuko duten urtea.\nAzkenik, Sienna Miller dugu: maitasuna bigarren aldiz aurkitu du. Jude Lawrekin erlazio gorabeheratsua izan ondoren, Tom Sturridgerengan aurkitu zuen maitasuna, eta alaba bat dute dagoeneko, Marlowe. Badirudi 2013ak zoriona besterik ekarriko ez diela. Ikus dezagun horrela den.\nThis entry was posted in Pertsonaia ezagunak and tagged 2013, bikoteak, ezkontzak on 30 January, 2013 by Lady Rox.\nDavid Beckhamek hankaz gora jarri du Marbella\nFutbol munduak nahikoa ase ez duelako edo, David Beckham futbolariak inoiz baino lan gehiago egin ditu azkenaldian moda munduan. Duela egun batzuk, Beverly Hillseko kaleetan zehar ikusi genuen, barruko arropa soilik zuela jantzita, H&M enpresaren iragarki bat grabatzen. Gaurkoan, berriz, Marbellako kaleak jarri ditu hankaz gora, Adidas kirol markarentzat lanean.\nHelikopteroz iritsi da hirira, segurtasun-neurri izugarrien artean. Hiriko kale batzuk itxi behar izan dituzte iragarkia filmatzeko, eta, gainera, kazetari asko amorru biziz itzuli dira etxera, segurtasuna zela eta, ia-ia ezinezkoa izan baitzaie argazkirik ateratzea.\nDavid Beckhamek beti jakin du nola baliatu bere itxura fisikoaz. 2003an sinatu zuen kontratua kirol markarekin, eta akordio horri esker 160 milioi dolar eskuratu zituen.\nHiria lehenago ere bisitatu du, eta bertan etxe bat erosteko asmoa duela adierazi du, baina gaurkoan Davidek ez du bertan geratzeko asmorik. Iragarkia filmatu bitartean bakarrik egongo da hirian, eta, ondoren, bere familiarengana itzultzeko asmoa du.\nThis entry was posted in Moda, Pertsonaia ezagunak and tagged beckham, Moda, nike on 28 January, 2013 by Lady Rox.\nBritney Spears bakarrik dago berriro ere\nBritney Spears. Argazkia: Reuters.\nUrtebete elkarrekin eman ondoren, Britney Spearsek eta Jason Trawickek bien arteko harremana hautsi dute. Artistak ‘People’ aldizkariari aitortu dionez, erlazioa bukatutzat eman duten arren, lagun onak izaten jarraituko dute biek.\n2011n bikoteak ezkontzeko erabakia hartu zuen, eta ospakizun handiaren zain ginen geroztik, baina badirudi hori ikusteko gogoa irentsi beharko dugula, bikotearen maitasuna agortu baita. “Jasonek eta nik harremana bukatutzat ematea erabaki dugu”, aitortu du pop artistak, nahiz eta, bere esanetan, beti maitatuko duen Jason, eta lagun onak izaten jarraituko dutela gaineratu du.\nTrawickek ere egin ditu egin beharreko adierazpenak: “Bizitzako fase bat amaitutzat eman dugu eta beste bat hasi. Britney eta bere semeak maite ditut, eta beti izango dugu harreman estua”.\nHorien gertukoek baieztatu dutenez, bikoteak ohe desberdinetan egiten zuen lo aspalditik, eta euren arteko harremana laguntasun hutsean geratu da.\nBazirudien artistak bere printze urdina aurkitu zuela behingoz. Lortuko al du 2013an?\nThis entry was posted in Abeslari gazteak, Pertsonaia ezagunak and tagged Britney Spears, Jason Trawick on 14 January, 2013 by .\nAitor Ocio, ezkongai\nAitor Ocio bakarrik gelditu da. Badirudi, Athleticeko jokalari ohia maitasun kontuetan ez dela baloiarekin bezain ondo moldatzen.\nHainbat komunikabidek zabaldutako informazioaren arabera, Barbara Muñozekin zeukan harremana bukatutzat eman du futbolariak. Duela hiru urte ezagutu zuten elkar, baina dirudienez harremana ahuldu egin da.\nAdi beraz! Futbolari gasteiztarra zuentzat izan daiteke!\nThis entry was posted in Pertsonaia ezagunak and tagged amodioa, ezkongai, ocio on 11 January, 2013 by .\n2012an, amodioa gora eta behera\n2012a agurtu berri dugu, eta ez dira gutxi izan urte honek utzi dizkigun maitasun istorioak. Urteko lehen aste honetan, ikus dezagun zer utzi duen atzean Kupidok.\nShakira eta Piquerena izan da beharbada harreman ospetsuenetakoa. Dagoeneko lehen semearen zain dago bikotea, eta berehala izango dute etxean. Kristen Stewart eta Robert Pattisonek ere txutxu-mutxu asko sortu dituzte aurten. Kristenek adarrak jarri zizkion bere mutil-lagunari, eta ordutik harremana hausten eta berrartzen egon dira biak. Badirudi oraingoan benetako aukera eman diotela bien artekoari.\nRihannak ere bigarren aukera eman dio Chris Browni, honek Barbadoseko artista jipoitu ostean. Justin Bieberrek eta Selena Gomezek ere bertan behera utzi dute euren harremana, eta Taylor Swiftek (modako artista bilakatu da aurten) Connor Kennedy utzi du eta Harry Stiles (One Direction taldeko partaidea) du orain bikotekide.\nBaina dena ez dira ezbeharrak izan 2012an. Harremana sendotu eta ezkontzea erabaki dute beste bikotekide askok; Blake Livelyk (Gossip Girl) eta Ryan Reynoldsek, adibidez. Justin Timberlake eta Jessica Biel senar-emazteak dira jada, eta Miley Cyrus eta Liam Hemsworth ere ezkontzekoak dira.\nZer ekarriko ote digu 2013ak maitasun kontuetan?\nThis entry was posted in Abeslari gazteak, Pertsonaia ezagunak and tagged 2012, amodioa, erlazioak, maitasuna on 2 January, 2013 by .


Avia Eibar Rugby Taldeak eskura du mailaz igotzea - etakitto.eus\nAvia Eibar Rugby Taldeak eskura du mailaz igotzea\nAvia Eibar Rugby Taldeko neskek denboraldiko neurketa garrantzitsuena izan zuten atzo Getxon, ligako liderraren aurka, eta 0-21 irabazi zuten nagusitasun osoz. Nerea Garciak (40. minutuan), Asmae Ourdik (54. minutuan) eta Amaiur Mayok (59. minutuan) lortutako entseguei eta Amy Williamsek egindako hiru transformazioei esker gailendu ziren eibartarrak, eta biziki ospatu zuten Getxora joan ziren zaletu armaginek.\nEmaitza honekin eibartarrak getxoztarrengandik puntu batera geratu dira sailkapenean liga amaitzeko partidu baten faltan, baina azken partiduan bizkaitarrek atsedena hartuko dutenez, eibartarrek eskura daukate liga irabaztea eta Ohorezko B Mailan jokatzea. Cristina Guntinen neskek Hernani jasoko dute Unben asteburu honetako partidu erabakigarrian.\nArgazkia: Avia Eibar Rugby Taldea.\nAvia Eibar RugbyAvia Eibar Rugby TaldeaEmakumezkoen errugbiaErrugbia\n« Sekulako giroa sortu du Tor magoak haurren artean Eibarko pentsiodun eta jubilatuek manifestazioa egin dute gaur eguerdian (argazkiak) »


BERRIA Komunikazio Eskola | Cursos de Verano UPV/EHU\nBERRIA Komunikazio Eskola\nBERRIA Komunikazio Taldeak XV. urteurrena ospatuko du 2018an. Hamabost urte ez dira asko herri baten bizitzan, baina euskal prentsarentzat ez dira hutsalak izan. BERRIA ez da hamabost urteko egunkaria, Euskaldunon Egunkariaren oinordekoa hartuta sortu baitzen, eta haren esperientziaren eta aurreko euskal hedabideen lekukoa hartuta abiatu. Aukera ezin hobea da 2018ko Udako Ikastaroetako plaza BERRIAren lantaldeak urteotan metatu duen eskarmentu handia, eta bere kazetaritza moldearen gakoak partekatzeko eta erakusteko. BERRIA Kazetaritza Eskolan, eguneroko jardunari lotutako gaien inguruko hausnarketa eta jarduera praktikoak eskainiko dira.\nEuskarazko kazetaritzaren beharraz kontzientziatzea.\nBERRIAren kazetaritza lan moldeak erakustea eta zabaltzea.\nBERRIA bera publiko zabalari irekitzea eta irakurleei kazetaritzaren gakoak eskaintzea.\nBeatriz Zabalondo Loidi EHU / BERRIA - EHU irakaslea / lehendakaria\n“Informazioaren eta Komunikazioaren beharraz eta indarraz, garai berriotan“\nMartxelo Otamendi Egiguren BERRIA Taldea - Egunkariko zuzendaria\n“Komunikazioa eta komunitatea“\nIban Arregi Epelde BERRIA Taldea - Kontseilari ordezkaria\nAinara Lasa Perez BERRIA Taldea - Marketin arduraduna\n“Estilo liburua: Gure erreferentziak egunerokoan“\nBeatriz Zabalondo Loidi EHU / BERRIA Taldea - Irakaslea / Lehendakaria\nIrene Arrarats Lizeaga BERRIA Taldea - Euskara Taldearen burua. Estilo Liburuaren arduraduna\nMahai ingurua: “Komunikazioa eta emakumeak: hegemonia kontuak erredakzioetan“\nKattalin Miner Perez Idazlea, sortzailea (Moderatzailea)\nMaialen Berasategi Catalán BERRIA Taldea - Euskara Taldeko zuzentzailea, itzultzailea\nJune Fernández Casete Pikara Magazine - Kazetaria\nElixabete Garmendia Lasa Hainbat medio - Kazetaria\nMaite Asensio Lozano BERRIA - Kazetaria\nBeatriz Zabalondo Loidi\nGIZARTE ETA KOMUNIKAZIO ZIENTZIEN FAKULTATEA, UPV/EHU, Ikus-entzunezko Komunikazioa eta Publizitatea\nDoktore da (2014-12-3), Komunikazioan. Ikus-entzunezko euskal itzulpengintzaren inguruan egin du tesia, EHUn. 2011tik irakasle da EHUn; aurretik, zazpi urtez irakatsi zuen Mondragon Unibertsitatean. Unibertsitatean sartu baino lehen, euskal hedabideetan aritu zen lanean: 25 urtez, EITBrako ikus-entzunezko itzultzaile-egokitzaile gisa; telebistan, barne produkzioko serieetan, aktoreen hizkera zaintzen (Duplex, Martin, Goenkale…), eta prentsan, zuzentzaile (Euskaldunon Egunkaria, Berria). Urte horien fruitu dira ikus-entzunezko hizketa moldeei buruzko tesia eta hainbat argitalpen zientifiko, eta prentsarako estilo liburuak (Euskaldunon Egunkaria, Berria). Berria Taldeko Administrazio Kontseiluko kide da 2011ko ekainetik, eta presidentea, 2013ko ekainetik.\n1967an jaioa, Hernanin (Gipuzkoa), eta Filosofia eta Letretako lizentziaduna. 'Euskaldunon Egunkaria'-ko zuzentzaile-itzultzailea izan zen 1991tik itxi zuten arte. 'Berria' egunkariko euskara-arduraduna da, eta estilo-liburuaren zuzendaria. 2007az geroztik, Euskaltzaindiaren zenbait batzordetan dihardu: Hiztegi Batuko lantaldean, Exonomastika batzordean eta Euskaltzaindiaren Hiztegia-Adierak eta Adibideak lantaldean. Era berean, 'Euskara Batuaren Eskuliburua' ondu duen batzordeko kidea da. Euskaltzain urgazle izendatu zuten 2018ko uztailean. Hainbat ikastaro eta hitzaldi eman ditu unibertsitateetan eta abarretan idazkuntzari, itzulpengintzari eta hizkera sexistari buruz, eta zenbait artikulu idatzi, euskara batuari buruz batik bat. Monique Wittigen 'Pentsamendu heterozuzena'-ren itzultzaileetako bat da.\nIban Arregi Epelde\nKazetaria Berria egunkarian, 2007tik: erredaktore izan naiz Bilbon (tarteka Bizkaiko Hitzako zuzendari aritu nintzen urtebetez); egun, Andoaingo egoitza nagusian egiten dut lan, Gizartea saileko koordinatzaile. 2014an Prentsaren Argia Saria eman zidaten, berdintasunaren esparruan egindako ekarpenagatik. Kazetaritzaz eta feminismoaz hausnartzeko hainbat ekimenetan parte hartu dut: Kazetarion Berdinsarea taldean eta Pikara magazineren sorreran, besteak beste. Komunikazio ex-sexistari buruz Begirak hedabideekin eta publizitate agentziekin landutako kode deontologikoaren lanketan parte hartu nuen; 2017 amaieratik, Begiraren aholku batzordeko kide naiz.\nMaialen Berasategi Catalán\nItzulpengintza eta Interpretazioko lizentziaduna (EHU, 2007-2011). Espezialitatea: euskara, ingelesa eta alemana. LAN ESPERIENTZIA •Euskara-zuzentzaile eta itzultzaile Berria egunkarian (2011-2013 eta 2015-). •Literatura Unibertsalaren bildumaren itzulpen-lehiaketan irabazle: R. West, Soldaduaren itzulera (EIZIE, 2013). • Ikasmaterialen arloko euskara-zuzentzaile, Elkar argitaletxearentzat (2013-). • Itzultzaile eta zuzentzaile Iruñeko Udalean (2013-2014). • EHUko liburu akademiko batzuen itzultzaile, giza eta gizarte zientzien alorrean (2016-2018). • Adrienne Richen antologiaren itzultzaile, Susa, Munduko Poesia Kaieren bilduma (2017). • M. Wittigen Pentsamendu heterozuzena saiakeraren itzultzaile, beste batzuekin batera, Susa etxearentzat (2017). • C.Patemanen Kontratu sexuala saiakeraren itzultzaile, Eskafandra bildumarako (2018) • Berria Komunikazio Eskolan hizlari (2018) • Zuzenketa-lana: tipula zuritzen’ ikastaroko irakasle, Irene Arraratsekin batera, EIZIEk antolatuta (2018-19\nJune Fernández Casete\nJune Fernández es periodista y una de las fundadoras y coordinadoras de Pikara Magazine, una revista digital que, en sus 7 años y medio de funcionamiento, se ha consolidado como una referencia del periodismo feminista a nivel estatal e internacional. Pikara ha hecho una intensa labor de sensibilización sobre el machismo cotidiano y la violencia hacia las mujeres y las disidencias sexuales y de género, así como de difundir las aportaciones teóricas y activistas del movimiento feminista. Lo hace no sólo a través de sus contenidos sino facilitando talleres, participando como expertas en medios generalistas, colaborando con otros medios alternativos, y con entidades como Mugarik Gabe o MedicusMundi entre otros. Su contribución a la igualdad ha sido reconocida con distintos premios otorgados por instituciones y agrupaciones de periodistas, incluido el Premio Zirgari de Igualdad, en la categoría de Empoderamiento y Cambio de Valores, que otorga cada año la Diputación Foral de Bizkaia.\nKazetaritzan lizentziatua da EHU/UPVn, Literatuaren Teoria eta Literatura Konparatuko masterra egina UABn eta Gizon eta Emakumeen Berdintasuneko masterra EHU/UPVn. Kazetari gisa, komunikazio arloa eta berdintasun formakuntza izan ditu ogibide. Bere ibilbide feministagatik ezaguna da eta baita zutabegile bezala hainbat komunikabideetan egindako lanagatik ere. 2015ean Igartza Saria irabazi zuen eta horren fruitu da “Nola heldu naiz ni honaino” (Elkar 2017) bere lehen eleberria.\nOROKORRA 34,00 EUR 40,00 EUR\nMATRIKULA MURRIZTUA 20,00 EUR -\nELKAR txarteldunak 30,00 EUR -\nAEK euskaltegiko kide 30,00 EUR -


'Game Of Thrones': trailerrak ezkutatzen duena — Gaztezulo\n'Game Of Thrones': trailerrak ezkutatzen duena\n'Game Of Thrones': trailerrak ezkutatzen duena Frikien Harrotasun Egunean aireratu du HBOk 'Game Of Thrones' telesailaren zazpigarren denboraldiaren lehen trailerra, eta gauza asko utzi ditu bistan, baita Euskal Herriko kostaren irudi ikusgarriak ere. Trailerrak azaleratutako pistak aztertu ditu Ane Urrutikoetxeak. Estreinaldia: 17-7-17. https://www.gaztezulo.eus/albisteak/game-of-thrones-trailerrak-ezkutatzen-duena https://www.gaztezulo.eus/albisteak/game-of-thrones-trailerrak-ezkutatzen-duena/@@download/image/Captura de pantalla 2017-05-25 a las 12.01.39.png\nFrikien Harrotasun Egunean aireratu du HBOk 'Game Of Thrones' telesailaren zazpigarren denboraldiaren lehen trailerra, eta gauza asko utzi ditu bistan, baita Euskal Herriko kostaren irudi ikusgarriak ere. Trailerrak azaleratutako pistak aztertu ditu Ane Urrutikoetxeak. Estreinaldia: 17-7-17.\nBeste behin, sare sozialak hastindu ditu HBOren telesail izarrak. Game Of Thrones-en zazpigarren denboraldiak dagoeneko badu estreinadi data: 17-7-17. Aurreko denboralditik, telesailaren gidoiak eta George R. R. Martinen liburu-sagak bide desberdinak hartu dituzte, eta beraz, inork ez daki zer gertatuko den datozen kapituluetan; dena den, lehen trailerrak pista dezente oparitu dizkigu, tartean, Euskal Herriko kostan grabatutako eszena eder bezain ikusgarriak. Eta zer da lehen trailer honetan ikusi daitekeena?\n[TELESAILAREN DENBORALDI BERRIAK DAKARRENA EZAGUTU NAHI EZ BADUZU, IRAKURTZEARI UZTEA GOMENDATZEN DIZUGU]\n1) GAZTELUGATXE = DRAGONSTONE\nTrailerrak argi uzten du zein den Gaztelugatxeren kokalekua GOTen fikzio istorioan: Dragonstone irlako gaztelua, Targaryen etxearen jatorrizko kokalekua. Robert Baratheonek Targaryen etxea desagerrarazi ondoren, bere anaia Stanisek hartu zuen Dragonstone. Badirudi, Daenerysek bere etxea aurkituko duela azkenik. Eta etxea ez dago hutsik...\n2) DAENERYSEK BERE TRONUA AURKITUKO DU GAZTELUGATXEN\nDragoien garezurrek zaindutako ateak irekitzean, trailerrak argi erakusten ditu Gaztelugatxeko eskailerak, baina horien atzean, gaztelutzar bat ikusi daiteke; lehen aipatutako Dragonstone da. Dragoi-erreginak, Itzurungo hondartzako hondarra eskuartean hartu ondoren, bere arbasoen jatorrizko gaztelua begiratuko du desioz; aurkitu du bere tronua.\n3) TYRIONEK BERE MENDEKUA GAUZATUKO DU: CASTERLY ROCK\nDragonstone gaztelu barruko eszenek ematen digute pista; Daenerys eta Tyrion plano baten aurrean agertzen dira, hurrengo mugimendua kalkulatuz. Jarraian, Tyrionen eskuak lehoi baten irudia zapaltzen du, eta aurrerago, Lannisterrak Dragoi erreginaren soldaduekin borrokan ikusi ditzakegu; ondorioa, Tyrionek Lannisterren harribitxi preziatuena den Casterly Rock gaztelua hartzea lortuko du.\n4) MELISSANDREK GAZTELUGATXEN TOPATUKO DU BERE HEROIA: DRAGOI-ERREGINA\nOrain arte, Melissandrek ez du zorte handirik izan mundua iluntasunetik aldenduko duen suzko heroia bilatzeko lanetan; azken aldiz, Jon Snowek Winterfelletik bota zuen, eta trailerrak argitu digunez, bere aurreko heroi Stanisen azken etxean aurkitu du babesa; Dragonstonen, hain zuzen. Daenerys ote da bila zebilen suzko heroi hori?\n5) DRAGOIEK ITZURUN ATSEGIN DUTE\nTrailerreko eszenak azkar batean igarotzen badira ere, bada kosta ikusgarri bat erakusten duen eszena bat. Tyrion itsasertzera hurbiltzen ikusi dezakegu, eta planoa aldatzean, Daenerysen hiru dragoitzarrek (gehiago haziko ote dira?) itsasotik zerurantz hegan egiten dute ziztu bizian. Ez dakigu eszenak zer esan nahi duen zehazki, baina ziur paraje ederrak ikusteko aukera eskainiko digula.\n6) HERIOTZAK PROTAGONISTAK IZANGO DIRA\nEuskal Herriko paisaiez aparte, trailerrak argi uzten digu zeintzuk izango diren denboraldi honetako protagonistak. Ohiko batzuk ikusi ditugu (ez denak) hala nola, Arya, Cersey eta Jaime, Jon, Sansa, Littlefinger, Davos... eta baita ez horren ohiko batzuk ere. Iparraldetik heriotza badatorrela sumatu daiteke, eta ikusgarria da sutan ikusi daitekeen Theon Greyjoyren ontzia... ziur aski, Euron Greyjoyren eskutik. Denak arriskuan egongo direla ematen du beste behin, baina lasai; R. R. Martinek bost protagonista amaiera arte bizirik mantentzeka erabaki du. Badakizu ze bost diren?\n7) ETA BAITA MAITASUNA ERE\nTrailerrak, oso laburki baina argi, bi bikote erakutsi dizkigu! Alde batetik, Missandei eta Grey Worm, Daenerysen kontseilari kuttunenak, eta bestetik, Yara Greyjoy eta Ellaria Sand... hau bai sorpresa!


EH Bildu Bilbok Alfonso Gilen agerraldia eskatu du BilbaoBiziko langileen egoera azaltzeko\nEH Bildu Bilbok Alfonso Gilen, Mugikortasun eta Jasangarritasun zinegotziaren, agerraldia eskatu du BilbaoBiziko langileen egoera azaltzeko, izan ere, bizikleta zerbitzua eskaintzen duen azpikontratatutako enpresako langileek prekarietatea eta lan baldintza txarrak salatu dituzte.\nHorrela, Bruno Zubizarretak EH Bildu Bilboko zinegotziak gaur, asteartean, BilbaoBiziko langileek deitutako kontzentrazioan parte hartu du euren aldarrikapenekin bat egiteko lan baldintza duinak eta kalitatezko zerbitzu publikoak aldarrikatzeko, hain zuzen ere.\nZubizarretak gogoratu duenez, BilbaoBiziko langileek salatu dutenez, besteak beste, “ez zaie dagozkien hitzarmen kolektiboa ezartzen, euren soldata mila eurora ere ez da heltzen, langile gutxi daude dagoen eskariari aurre egiteko, gehienek lanaldi osoko kontratua ez dutenez aparteko ordu pila egin behar dituzte eta, lan karga dela eta, lan istripuren bat ere izan da”.\nEgoera hori dela eta, azalpenak eskatu dizkio EH Bildu Bilbok Alfonso Gileri. “Zerbitzu publikoak diren heinean, Udalaren eskumena dira langileen lan baldintzak, eta udaleko beste gatazka batzuetan bezala, Udalak ezin du beste alde batera begiratu eta arazoa azpikontrataren ardurapean utzi”, adierazi du.\nEH Bilduk “zuzeneko kudeaketaren” aldeko apustua egiten du, baina azpikontratazioek jarraitzen duten bitartean, langileen lan baldintzak defendatzen jarraituko dutela gogoratu du Zubizarretak. “Kalitatezko zerbitzu publikoak eskaintzeko ezinbestekoa da langileek lan baldintza onak izatea eta hori aldarrikatzen jarraituko dugu”, azpimarratu du.\nEH Bildu Bilbok LGTBI+ baliabideen udal gunea sortzeko mozioa aurkeztu du\nBruno Zubizarretak EH Bildu Bilboko zinegotziak jakinarazi duenez, Bilboko Udal Gobernuari LGTBI+ baliabideen udal gunea sortzea eskatzeko mozioa aurkeztu du EH Bilduk Udalean. Espazio horrek, zehaztu duenez, bereziki, bi lan ildo izango ditu: “batetik, informazio, babesa eta LGTBI+ ahalduntzea sustatzeko zerbitzua izatea; eta, bestetik, sexu-aniztasunarentzat harrera zerbitzua izatea”.\nIldo horretan, Zubizarretak azaldu duenez, azken hamarkadetan aurrerapauso asko eman dira LGTBI+ pertsonen eskubide formalei dagokienez, baina “oraindik bide luzea daukagu errespetuzko eta bidezko gizarte bat lortzeko”; izan ere, LGTBI+ kolektiboak “jipoiak, eskoletan jazarpena eta lan arloan gutxiespena sufritzen ditu eta eleizaren alde batek konbertsio terapiak ezartzea defenditzen jarraitzen du”.\nZubizarretaren ustez, iraileko Osoko Bilkuran “udal gobernuak mozio hau onartuko du, LGTBI+ kolektiboarentzat nahitaezko baliabide bat delako”. Era horretan, gogoratu duenez, Bilboko Udalak “70.000 euro baino gehiago bideratu ditu irailaren 20tik 22ra Euro Pride Bilbon antolatzeko egingo den asanbladara eta Bilbao Bizkaia Harro 2019ra 60.000 euro baino gehiago bideratu zituen”.\n“Aipatutako ekitaldietara 130.000 euro baino gehiago bideratzen dituela kontuan hartuta, Bilboko Udal Gobernuak ez luke inolako eragozpenik izan behar LGTBI+ baliabideen udal gunea sortzeko, udal baliabide integrala eta LGTBI´kolektiboa ahalduntzen duena, hain zuzen ere”, adierazi du.\nEH Bildu Bilbok ‘Jaietan ere, emakumeok libre’ sentsibilizazio kanpainaren neurriak martxan jartzeko beharrizana azpimarratu du\nJone Goirizelaiak, EH Bildu Bilboko bozeramaleak, gogoratu duenez, uztailean ‘Jaietan ere, emakumeok libre’ kanpaina abiarazi zuen EH Bilduk eta horren barne proposatutako neurriak martxan jartzea beharrezkoa dela gaineratu du. Ildo horretan, gogoratu duenez, kanpainaren neurri bat da ezinbestekoa dela jai egitarauan mezu, irudi edo hizkuntza sexistarik ez erabiltzea.\nHorrela, Bilboko Udalak C. Tangana jai egitarauan aurreikusteak emakume eta talde feministen artean eragin dituen kritikak “ulertzen dituela eta bat egiten duela”, adierazi du, DJ horren “emakumeen kontrako mespretxuzko letra matxistengatik”. Horregatik, EH Bildu Bilboko bozeramaleak “begi onez” ikusi du Bilboko Udala C. Tangana jai egitarautik kentzeko lanean egotea.\n“Hori ez da ez askatasun artistikoaren ez adierazpen askatasunaren kontra egotea; izan ere, emakumeak eta bere eskubideak errespetatzen diren gizarte bat nahi badugu, ezin dugu hizkuntza sexistarekin beteriko ekitaldiak ahalbideratu, zuzenean emakumeen eskubideen kontra doazelako” gaineratu du.\nGoirizelaiak adierazpen hauek egin ditu gaur, Aste Nagusiko Beatriz Sever Egaña pregoilariaren eta Itsasne Nuñez txupineraren aurkezpenean egon ondoren. “Bilboren eta Bilboko jaietako ordezkari bikainak izango diren bi emakume hauei zorionak eman dizkie bihotz bihotzez” EH Bildu Bilboko ordezkariak.\nGoirizelaiak adierazi duenez, “egiazko jai parekideak eraiki” behar ditugu; izan ere, “emakumeek eta gizonek ez dute askatasun eta behar berdinekin jokatzen jaietan eta jai eremuetan”. Ildo horretan, EH Bilduk ‘Jaietan ere emakumeok libre’ kanpainaren barne martxan jarritako neurriak gogoratu ditu eta martxan jartzeko beharra aldarrikatu du.\nProposatutako neurrien artean honakoak aipatu ditu: jaietarako indarkeria matxistari aurre egiteko protokoloa, jaien aurretik autodefentsa feminista ikastaroak, eraso sexistei buruzko kontzientziazio kanpainak… Era berean, Goirizelaiaren esanetan, jaietan eta espazio ludikoetan sortzen diren jardun, portaera, bizitzeko modu desberdinak, rolak… identifikatzea eta parekidetasuna lantzeko tailerrak zein espazioak aktibatzea ere “garrantzitsua” da.\nEH Bilduko ordezkariak gogoratu dutenez, “aipatutako neurriak eta beste batzuk proposatu genituen uztailean eta espero dugu martxan jartzea jai parekideak lortzeko helburuarekin”.


Bosque Verde Garbigailu Ikuzgarria - Mercadona\nZure elektrotresna garbitzeko irtenbide bikaina ematen dizu Mercadonaren Bosque Verde Garbigailu Ikuzgarriak. Bere formula indartsuak harrituko zaitu, onura hirukoitza emateko gauza baita:\nUsain txarrak ezabatu.\nZure garbigailua, garbitu, babestu eta perfumatu.\nNola erabiltzen da Bosque Verde Garbigailu Ikuzgarria?\nOso erraz erabiltzen den produktua dugu. Botila bera balia dezakezu detergentearen kutxatxoa zein elektrotresna bera garbitzeko.\nGarbigailua hutsik dela, produktu apur bat bota belaki edo zapi batean, detergentearen kutxatxoa eskuz garbitu, eta bere lekuan sartu berriz. Ikusiko duzunez, ez duzu inolako esfortzurik beharko zeharo garbi uzteko.\nBotilaren gainontzeko edukia detergentearen konpartimentuan bota, eta martxan jar ezazu garbigailua, hutsik, 60ºC-ko zikloa egin dezan.\nGarbiketa bukatzean, belaki batekin garbitu itzazu saskiaren eta atetxoaren junturetan gera litezkeen zikintasun arrastoak.\nAholku bat: zure garbigailua ikuzten duzun aurreneko aldia baldin bada, emaitza hobea lortuko duzu bi ziklo huts egiten badituzu, Bosque Verde Garbigailu Ikuzgarri botila bana erabiliz horietako bakoitzean.\nEta aurrerantzean ere beti bikain edukitzeko, garbiketa hilean behin errepika ezazu.\nEspainiar produktuen ekoizpenaren aldeko konpromiso sendoa du Mercadonak. Produktu hau, hain zuzen ere, Cheste-n (Valentzia) egiten du SPB enpresak (Suavizantes y Plastificantes Bituminosos, SL).\nEtxe guztia garbitu eta desinfektatzeko produktu baten bila ari bazara, proba itzazu Mercadonaren Erabilera Anitzeko Pastilla Desinfektatzaileak, zipriztinak saihestuz baina lixibaren eraginkortasunarekin garbitu eta desinfektatzeko aukera erosoa.


Whatsapp bidez egindako kontratua: arrazoi eman digute | Elena Laka Abokatuak\nWhatsapp bidez egindako kontratua: arrazoi eman digute\nBazegoen garai bat whatsapp gabe bizi ginena, baina ez dugu gogoratzen.\nOstera, jende guztiaren artean horren ohikoa den tresna orain ari da epaitegietan ikusten, eta epaitegiak orain ari dira whatsapp bidezko elkarrizketak baloratzen, kasuan kasu bakoitzaren balioa ebazteko.\nInternet bitartez pertsona partikularrek egiten dituzten salerosketetan oso ohikoa da tratu guztia whatsappez egitea. Saltzaileak eta erosleak bide honen bitartez egiten dute harremana, eta bide honen bitartez finkatzen dituzte salerosketaren zehaztasunak: prezioa, bidalketa, salgaia ematea, epea, ordainketak, etab.\nTratugiletako batek whatsapp bidezko elkarrizketan hitzartutakoa betetzen ez zuela-eta, auzia epaitegietara eraman genuen, whatsapp bidez hitzartutakoa kontratu bat zela eta beraz kontratu baten balio osoa zeukala defendatuz.\nEpaitegiak arrazoi eman digu, onartu du whatsapp bidez hitzartutakoa kontratua dela, eta beraz, bete egin behar direla kontratu horretan alderdietako bakoitzak hartu dituen betekizunak. Epaiak dio:\nGure bezeroa salerosketa gauzatzeko ezinean zebilen. Orain, epai honi esker, lortu du whatsapp bidez egin zuen salerosketa hitzartu zuen baldintzetan gauzatu ahal izatea.\nepaitegi, kontratu, salerosketa, whatsapp


Amorebietaren golari esker irabazi dio Venezuelak Argentinari, historian lehen aldiz - Kirola - Berria\nAmorebietaren golari esker irabazi dio Venezuelak Argentinari, historian lehen aldiz\nVenezuelak 1-0 irabazi dio bart Argentinari 2014ko Brasilgo Munduko Txapelketako sailkapen faseko partidan, Fernando Amorebieta Athleticeko jokalariaren golarekin. 61. minutuan sartu du, buruz.\nHistorian lehen aldiz gainditu du Venezuelak Argentina.\nPuerto La Cruzen jokatu dute, Jose Antonio Anzoategui estadioan, 40.000 ikusleren aurrean. Leo Messi, Gonzalo Higuiain, Javier Mascherano, Angel Di Maria eta abarrekin aritu da Argentina.\nVenezuelako Anzoategui estatuan jaiotakoa da Amorebieta, 1985ean, baita gurasoak Iurretakoak (Bizkaia) ditu. Venezuelara joan ziren lan bila, semea jaio aurretik. Honek bi urte zituela itzuli ziren Iurretara.\nAmorebietak Espainiako selekzioko behe mailako taldeekin jokatu izan du, baina ez lehen taldearekin —2008ko deialdi batean izan zen—, eta horrek Venezuelarekin aritzeko aukera eman dio.\nEuskal Herriko selekzioarekin jokatu izan du, baina hura ez da selekzio ofiziala.\n2005etik da Athleticeko lehen taldeko jokalaria.


Gogoz kantatu nahi du Aramaiok! - Aramaio - Goiena.eus\nGogoz kantatu nahi du Aramaiok!\nJokin Bereziartua Lizarazu 2015-01-30 10:11\nUrtarrilean lau entsegu egin dituzte; atzo egin zuten azkena. Irudian, hilaren 22an osoko bilkuren aretoan egin zuten entsegua.\nEztarriz sano eta kantatzeko gogoz daude Aramaion, eta aurten ere Santa Ageda batzea modu berezian ospatuko dute. Bihar, zapatua, irtengo dira "galtzear" zegoen tradizio bat berreskuratzera; ahalegin berezia egin zuten duela lau edo bost urte, eta gaur egun herriko lau eragile inplikatu dira jaiaren antolakuntzan: Bizente Goikoetxea eta Papargorri abesbatzak, Trikitixa Eskola eta Bertso Eskola.\n"Dinamika berri" bat hartu du ospakizunak, herritar guztiarendako "onuragarria" dena: "Galtzear zegoen ohitura bat berreskuratzea lortu dugu, eta hori itzela da. Beste alde batetik, askotariko eragileak elkartu gara, eta eragileon arteko harremanak sendotu egin dira urtean zehar beste zenbait ekitaldi antolatzeko", uste du bertso eskolako kide Xabi Igoak.\nEguraldia eguraldi, 30 lagun espero dira gutxienez\nUrtarrilean lau entsegu egin dituzte. Entseguak aurrera joan ahala gero eta jende gehiago joan da batzen eta espero dute iaz baino jende gehiago irtengo dela biharko eskean. Eguraldia, baina, ez dute lagun izango; iaz euria egin zuen eta aurten ere euria egingo du. Hala ere, gutxienez 30 bat lagun elkartuko direla espero dute antolatzaileek.\nSanta Agedarekin lotutako doinuez gain, bertsolarien ekarpena ere izango dute. Bi abesbatzek, trikiti doinuez lagunduta, kantuan egiten duten bitartean bertsolariek euren bat-batekotasuna eskainiko dute eskea freskoagoa izan dadin.\nBizente Goikoetxea plazan elkartuko dira bihar 10:00etan eta goizean baserriz baserri joango dira: "Baserrietan oso giro ona sortzen da. Kalean, nire ustez, ez da halako giro berezirik sortzen. Esango nuke Santa Ageda ospakizuna baserri girokoa dela bereziki", dio Bizente Goikoetxea abesbatzako presidente Jose Luis Madinak. 30 baserritik gora bisitatzeko asmoa dute; pozik dago Madina, ohitura berreskuratzea lortu delako: "Lehen Bizente Goikoetxea abesbatzakook irteten ginen bakarrik, jende gutxi elkartzen ginen. Orain, beste taldeen laguntzaz, asko irabazi du ospakizunak".\nGoizeko saioen ostean, bi taldeak Iturrieta sagardotegian elkartuko dira bazkaltzeko. Bapo jan eta indarrak hartu ostean, kalera jaitsiko dira talde bakarrean, Ibarra osoa euren kantu, doinu eta bertsoez girotzeko. Ospakizun eguna kaleko elkarte gastronomiko baten amaituko dute, mokadutxo batekin.\nBatutako dirua, herritik herrira\nJasotako dirua herrira bideratuko dute: "Herritik jasotzen duguna herriari bueltatuko diogu. Horrekin esan gura duguna da, talde bakoitzak ahal duen heinean, eta aditu edo zaletu den horretan, ekitaldiren bat antolatzen saiatuko garela. Hala bada, herria bera irteten da irabazle, Santa Ageda ospakizunean batutako diruaz beste hiru edo lau ospakizun edo ekintza antolatuko ditugu-eta", adierazi du Xabi Igoa bertsolariak.\nUribarri eta San Martin eskola\nBiharkoa izango da herriko Santa Ageda ospakizun nagusia. Horrez gain, baina, Aramaioko zenbait auzotan badago ohitura Santa Ageda eskea egutegiari dagokion egunean, otsailaren 4an, egiteko. Uribarri auzoan, esaterako, urtero irteten dira.\nSan Martin eskolako neska-mutikoek ere Ibarrako hainbat txoko eta inguruko auzoetako baserri batzuk bisitatuko dituzte, makila eskuan.